Summary: الیکشن کمیشن نے ڈیجیٹل مردم شماری 2023 کے تحت ملک بھر میں قومی اور صوبائی اسمبلیوں کی نئی حلقہ بندیوں کی ابتدائی فہرست جاری کر دی ہے جس کے مطابق قومی اسمبلی کی مجموعی نشستوں کی تعداد 266 ہو گئی ہے۔ دوسری جانب آشوب چشم کے پھیلاؤ کو روکنے کے لیے پنجاب بھر کے سرکاری و نجی تعلیمی اداروں میں جمعرات (کل) سے اتوار تک تعطیل کا اعلان کیا گیا ہے۔

And we'll keep you signed in.

You need one to watch live TV on any channel or device, and BBC programmes on iPlayer. It’s the law.

آسیہ انصر، بی بی سی اردو ڈاٹ کام،اسلام آباد

اس سے قبل 2018 کے انتخابات میں حلقہ بندیوں کے مطابق  قومی اسمبلی کے کل حلقے 272 تھے جن پر انتخابات کا انعقاد کیا جانا تھا۔

الیکشن کمیشن کی ویب سائٹ پر موجود نئی حلقہ بندیوں کی ابتدائی فہرست کے مطابق قومی اسمبلی کی وفاقی دارالحکومت سے تین، پنجاب سے 141، سندھ سے 61، خیبرپختونخوا 45 اور بلوچستان میں 16 نشستیں ہیں ۔

یاد رہے 2018 کے انتخابات میں قومی اسمبلی کی خیبرپختونخوا سے 39 نشستیں تھیں جبکہ اس وقت قومی اسمبلی میں فاٹا کی 12 نشستیں تھیں۔

2018  میں  قومی اسمبلی کے لیے وفاقی دارالحکومت کی تین، پنجاب کی 141، سندھ کی 61 اور بلوچستان کی 16 نشستیں تھیں جن میں نئی حلقہ بندیوں کی ابتدائی فہرست میں کوئی تبدیلی عمل میں نہیں آئی۔

الیکشن کمیشن نے اپنی ویب سائٹ پر حلقہ بندیوں کی ابتدائی فہرست میں صوبائی اسمبلیوں کے حلقوں کی تفصیلات بھی جاری کی گئی ہیں جس کے مطابق پنجاب اسمبلی کی کل نشستوں کی تعداد 297  اور سندھ اسمبلی کی کل جنرل نشستوں کی تعداد 130 برقرار ہے۔

اعلامیے کے مطابق خیبرپختونخوا اسمبلی میں کل عمومی نشستوں کی تعداد 115 جبکہ

بلوچستان اسمبلی کی نشستوں کی تعداد 51 ہے۔

قومی اسمبلی کے حلقوں میں بھی خیبر پختونخوا کے حلقوں کی تعداد بڑھ کر 115 ہو گئی ہے جبکہ 2018 میں یہاں 99 حلقے بنائے گئے تھے۔

الیکشن کمیشن کے اعلامیے کے مطابق ملک بھر میں قومی اسمبلی کی کل 60 مخصوص نشستیں ہی برقرار گی۔

الیکشن کمیشن کے اعلامیے کے مطابق ابتدائی حلقہ بندیوں پر اعتراضات متعلقہ حلقہ کا ووٹر کرسکتا ہے جو سیکریٹری الیکشن کمیشن کے نام میمورنڈم کی صورت میں دائر کیے جا سکتے ہیں۔

اعلامیے کے مطابق یہ اعتراضات 27 اکتوبر2023 تک اسلام آباد میں واقع الیکشن کمیشن کے دفتر میں جمع کروائی جا سکتی ہیں۔

الیکشن کمیشن فریقین کا موقف سننے کے بعد 28 اکتوبر سے 26 نومبر تک ان اعتراضات پر فیصلے صادر کرے گا۔

شہزاد ملک، بی بی سی اردو ڈاٹ کام، اسلام آباد

الیکشن کمیشن آف پاکستان نے ڈیجیٹل مردم شماری کے تحت ابتدائی حلقہ بندیوں کی رپورٹ شائع  کر دی ہے۔ الیکشن کمیشن کے اعلامیے کے  مطابق ابتدائی حلقہ بندیوں کی اشاعت 30 دن یعنی  27 ستمبر سے 26 اکتوبر 2023 تک جاری رہے گی۔

الیکشن کمیشن نے کہا ہے کہ  ابتدائی حلقہ بندیوں پر اعتراضات متعلقہ حلقہ کا ووٹر کر سکتا ہے  جو سیکریٹری الیکشن کمیشن کے نام میمورنڈم کی صورت میں دائر کیے جا سکتے ہیں۔

اعلامیے کے مطابق یہ اعتراضات  27 اکتوبر2023 تک اسلام آباد میں واقع  الیکشن کمیشن کے دفتر میں جمع کروائی جا سکتی ہیں۔

الیکشن کمیشن نے یہ بھی واضح کیا ہے کہ  ان ابتدائی حلقہ بندیوں پر اعتراضات میمورنڈم  کی صورت میں بنام سیکریٹری الیکشن کمیشن پیشں کرنا ہوں گے جس پر متعلقہ ووٹر کے دستخط  ہوں گے۔

الیکشن کمیشن کے مطابق وہ خود یا اس کا نمائندہ الیکشن کمیشن سیکریٹریٹ میں قائم 	سینٹرمیں اسے جمع کرائے گا تاہم بذریعہ کوریئر ، ڈاک اور فیکس وغیرہ بھیجے گئے اعتراضات قابل قبول نہیں ہوں گے۔

الیکشن کمیشن کے مطابق  ابتدائی حلقہ بندیاں اور ان کے نقشہ جات الیکشن کمیشن کی ویب سائٹ www.ecp.gov.pk پر بھی موجود ہیں ۔

اعلامیے کے مطابق ضلع کے نقشہ جات الیکشن کمیشن سے قیمت ادا کرکے  حاصل کیے جا سکتے ہیں۔

تنویر ملک، صحافی

ستمبر کے مہینے میں امریکی ڈالر کے مقابلے میں پاکستانی کرنسی کے تسلسل کا اضافہ ریکارڈ کیا گیا ہے اور اب تک اس کی قدر میں 5.4 فیصد کا اضافہ ہو چکا ہے جس کے بعد امریکی ڈالر کے مقابلے میں کسی بھی دوسری کرنسی کے مقابلے میں پاکستانی روپے کی قدر میں سب سے زیادہ اضافہ ہوا ہے اور اسے اب تک موجودہ مہینے میں بیسٹ پرفارمنگ کرنسی قرار دیا گیا ہے۔

واضح رہے کہ پانچ ستمبر کو ڈالر کی قیمت ملکی تاریخ کی بلند سطح پر پہنچ گئی تھی جب انٹر بینک میں ایک ڈالر کی قیمت 307.10 کی سطح پر بند ہوئی تھی اور اس کے بعد اس کی قیمت میں کمی ریکارڈ کی گئی۔

پاکستان میں اگست کے مہینے میں روپے کی قدرمیں تاریخی کمی ریکارڈ کی گئی تھی تاہم ستمبر کے شروع میں حکومت کی جانب سے کرنسی کی سمگلنگ، ذخیرہ اندوزی اور سٹے بازی کے خلاف کریک ڈاون شروع کیا گیا جس کے بعد امریکی ڈالر کی قیمت میں کمی آنا شروع ہوئی۔

بدھ کے روز ایک ڈالر کی قیمت 288.75 کی سطح پر بند ہوئی اور اس طرح ڈالر کی قیمت میں  اب تک مجموعی طور پر 18.35 روپے کی کمی واقع ہوئی۔

پاکستان میں مالیاتی امور سے منسلک ادارے عارف حبیب لمٹیڈ کی جانب سے سٹیٹ بینک آف پاکستان اور امریکی مالیاتی امور پر کام کرنے والے ادارے بلومبرگ کے اعداد و شمار پر جاری رپورٹ کے مطابق ستمبر کے مہینے میں پاکستانی کرنسی کی قدر میں ڈالر کے مقابلے میں 5.4 فیصد اضافہ ریکارڈ کیا گیا ہے۔

ستمبر کے مہینے میں امریکی ڈالر کے مقابلے میں انڈین روپے کی قدر میں 0.5 فیصد کی کمی ریکارڈ کی گئی۔

کولمبیا کی کرنسی نے ڈالر کے مقابلے میں 0.8 فیصد اضافہ ریکارڈ کیا اور ماریشس کی کرنسی میں یہ اضافہ 0.5 فیصد اور ہانگ کانگ کی کرنسی کی قدر میں 0.3 فیصد کا اضافہ ریکارڈ کیا گیا۔

چین کی کرنسی کی قیمت میں 0.7 فیصد کی کمی ہوئی جبکہ سری لنکا کی کرنسی کی قیمت میں 1.1 فیصد کی کمی  اور بنگلہ دیش کی کرنسی کی قدر میں 1.4 فیصد کی کمی ہوئی۔

مالیاتی امور کے ماہر طاہر عباس نے سمگلنگ اور ذخیرہ اندوزی کے خلاف کریک ڈاون کو ڈالر کی قیمت میں کمی کی وجہ قرار دیتے ہوئے کہا کہ اس سے ڈالر کی غیر قانونی ڈیمانڈ کا خاتمہ ہوا جو اس کی قیمت کو بڑھا رہی تھیں۔

انھوں نے کہا کہ امید ہے کہ ڈالر کے ان فلوز بھی اپنے وقت پر پاکستان میں آئیں گے تو اس کی قیمت میں مزید کمی واقع ہوگی۔

طاہر عباس نے کہا کہ ڈالر کی قیمت میں کمی کا فائدہ عام آدمی کو ہوگا کیونکہ اس سے تیل کی مصنوعات کی قیمت میں کمی واقع ہوگی جو اجناس کی قیمت کو نیچے لا سکتی ہیں۔

انھوں نے  خدشہ ظاہر کیا کہ اگر ڈالر کی قیمت میں یہ کمی نہ ہوتی تو بجلی کی قیمت میں مزید اضافہ ہو سکتا تھا۔

محکمہ صحت پنجاب کے مطابق آشوب چشم قابل علاج مرض ہے اور چند احتیاطی تدابیر اپنا کر اس کے پھیلاؤ کو روکنے میں بھی مدد مل سکتی ہے۔

ماہرین کے مطابق آشوب چشم کی علامات میں انکھوں میں سرخی، جلن، خارش، چبھن، سوزش اور متاثرہ آنکھ سے پانی نکنا شامل ہیں۔ اگر آپ کو ان میں سے کسی بھی علامت کا سامنا ہو تو آنکھوں کو رگڑنے سے گریز کریں اور پہلی فرصت میں ماہر ڈاکٹر سے رجوع کریں تاکہ انفیکشن پھیلنے کا کم سے کم خطرہ ہو۔

حکومت پنجاب نے آشوب چشم کی وبا کے پیش نظر چند حفاظتی تدابیر اختیار کرنے کی ہدایات جاری کی ہیں، جن کے مطابق:

محکمہ صحت کے اعلامیے کے مطابق آشوب چشم کا مرض آٹھ سے 10 روز میں خود ٹھیک ہو جاتا ہے، اس لیے تمام احتیاطی تدابیر کو اختیار کیا جائے۔

پاکستان کے صوبہ پنجاب میں آنکھوں کے انفیکشن ’پنک آئی‘ یعنی آشوب چشم کے  ممکنہ پھیلاؤ کو روکنے کے لیے صوبہ بھر کے سرکاری و نجی تعلیمی اداروں کو جمعرات (کل) سے اتوار تک بند رکھنے کا اعلان کیا گیا ہے۔

یاد رہے کہ صوبہ پنجاب کے مختلف شہروں میں آشوب چشم انفیکشن کے کیسز رپورٹ ہو رہے ہیں۔

صوبہ پنجاب کے محکمہ تعلیم کی جانب سے جاری کردہ اعلامیے کے مطابق سکولوں کو بند رکھنے کا فیصلہ پنجاب میں آشوب چشم کی وبا سے بچوں کا محفوظ رکھنے کے لیے کیا گیا ہے۔

اعلامیے کے مطابق صوبہ بھر کے تعلیمی اداروں میں جمعرات کو عام تعطیل ہو گی۔ جس کے بعد عید میلاد النبی اور بعد ازاں ہفتہ اوراتوار کی چھٹیوں کے باعث بچوں کو وبا سے بچاؤ میں مدد ملے گی۔

سیکریٹری سکولز کے مطابق اس فیصلے کا اطلاق پنجاب کے سکولوں پر ہو گا اور چار چھٹیوں کے بعد پیر کو تمام سرکاری اور نجی سکولز دوبارہ کھل جائیں گے۔

شہزاد ملک، بی بی سی اردو ڈاٹ کام،  اسلام آباد

صحافی خالد جمیل کے خلاف ایف آئی اے کی جانب سے درج مقدمے کی سماعت میں عدالت کی ہدایات کے باوجود وفاقی تحقیقاتی ادارے نے تاحال ریکارڈ جمع نہیں کروایا جس پرعدالت نے ایف آئی کو کل تک مہلت دے دی۔

صحافی خالد جمیل کی درخواست ضمانت بعد از گرفتاری پر سماعت سپشل جج سنٹرل اسلام آباد میں  شاہ رخ ارجمند  نے کی۔

خالد جمیل کے وکیل نوید ملک عثمان وڑائچ نوید ملک عدالت کے روبرو پیش ہوئے اور عدالت کو بتایا کہ عدالت کی ہدایات کے باوجود ایف آئی اے نے ریکارڈ جمع نہیں کروایا۔

وکیل نوید ملک کے مطابق جب درخواست دائر کی گئی تو تفتیشی افسر عدالت موجود تھا۔ اگر مزید جیل میں رکھنا چاہتے ہیں تو یہ بھی بتا دیں ، ایف آئی اے کے اس رویے پر عدالت ایکشن لے۔

یاد رہے کہ گزشتہ ہفتے اسلام آباد کے صحافی خالد جمیل کو ایف آئی سے نے حراست میں لیا تھا۔ ان کے خلاف درج ایف آئی آر میں کہا گیا ہے کہ ملزم نے جان بوجھ کر غلط، گمراہ کن اور بے بنیاد معلومات شیئر کرکے ریاست مخالف بیانیہ کی غلط تشریح کی، جس سے عوام میں خوف کا بھی خدشہ ہے اور وہ کسی کو بھی ریاست یا ریاستی ادارے کے خلاف جرم کرنے پر اکسا سکتے ہیں۔

ایف آئی آر میں مزید کہا گیا  کہ خالد جمیل نے ریاستی اداروں کے خلاف ریاست مخالف، اشتعال انگیز اور نفرت انگیز پروپیگنڈا کیا، تاہم ایف آئی اے نے مبینہ جرم میں ملوث دیگر افراد کے نام نہیں بتائے۔

دوران سماعت جج شاہ رخ ارجمند نے ریمارکس دیے کہ ایف آئی اے بہت سارے کیسز میں ریکارڈ نہیں لاتی، ایف آئی آر پرفیصلہ کر دیتا ہوں۔ جس پر وکیل نوید ملک نے  استدعا کی کہ  ضمانت بعد از گرفتاری کی درخواست 10 منٹ کے دلائل ہیں، سن کر فیصلہ کر دیں۔

جج شاہ رح ارجمند نے ریمارکس دیے کہ ’ایف آئی اے کو ایک موقع دے دیتے ہیں ورنہ ایف آئی آر پر فیصلہ کر دیں گے۔‘

بعد ازاں عدالت نے درخواست ضمانت پر سماعت کل تک ملتوی کر دی۔

لاہور
ہائیکورٹ کا کہنا ہے کہ ایسا لگتا ہے کہ قرآن پاک کے مصدقہ ترجمے کی اشاعت کے
معاملے پر وفاقی حکومت سنجیدہ نہیں ہیں۔

بدھ
کو قرآن پاک کے مصدقہ ترجمے کی اشاعت سے متعلق عدالتی فیصلے پر عملدرآمد سے متعلق
درخواستوں پر سماعت لاہور ہائیکورٹ کے جسٹس شجاعت علی خان نے کی۔

دوران
سماعت عدالت نے وفاقی اور پنجاب حکومت کے وکلا کے جواب پر عدم اطمینان کا اظہار
کرتے ہوئے کہا وزیراعظم، وزیراعلیٰ پنجاب کو طلب کریں گے وہ عمل درآمد کے متعلق بیان
ریکارڈ کرائیں۔

جسٹس
شجاعت علی خان نے ریمارکس دیے ہم اللہ تعالیٰ کے فضل و کرم سے اس حکم پر عمل درآمد
کرائیں گے، جو جتنے مرضی روڑے اٹکائے، عدالتی حکم پر عمل درآمد کرائیں گے۔

ایڈیشنل
آئی جی پنجاب پولیس شہزاد سلطان سمیت دیگر افسران عدالت میں پیش ہوئے جبکہ وفاقی
حکومت کی جانب سے ڈپٹی اٹارنی جنرل نے رپورٹ پیش کی۔

حکومت
کی طرف سے مفصل تحریری جواب جمع نہ کرنے پر عدالت نے برہمی کا اظہار کرتے ہوئے کہا
کہ کیا’یہاں سیر کرنے آئے ہیں آپ کو معلوم نہیں تھا کہ آج سماعت ہے، آٹھ ماہ ہو
گئے ہیں جواب کے لیے مہلت مانگی جا رہی ہے۔‘

جسٹس
شجاعت علی خان نے ریمارکس دیے کہ گزشتہ سماعت پر پرنسپل سیکرٹری اور دیگر افسران
نے یقین دہانی کروائی تھی، موجودہ نگران حکومت کیا کر رہی ہے، کیا ان کے علم میں
نہیں، ایسا لگتا ہےکہ وفاقی حکومت اس معاملے میں سنجیدہ نہیں لیکن ایسا نہیں ہو
گا۔

انھوں
نے مزید کہا کہ ہم وزیراعظم کو طلب کر کے پوچھ لیتے ہیں وہ عدالتی حکم پر عمل
درآمد چاہتے ہیں یا نہیں۔

عدالت
نے ایڈیشنل آئی جی پنجاب کی کارکردگی رپورٹ پر عدم اطمینان کا اظہار کرتے ہوئے
پوچھا ہمیں بتائیں،کیا مسئلہ ہے، میں اس میں بہت پریشان ہوں۔

ایڈیشنل
آئی جی پنجاب نے بتایا کہ کچھ ملزمان کو گرفتار کر کے چالان کیے، جس پر عدالت نے
کہا آئی جی پنجاب ڈاکٹر عثمان انور کو معاملہ دیکھنا چاہیے، کیا 2026 یا 27 کی تاریخ
ڈال دیں، افسران کو بتانا چاہیے کہ وہ عدالتی حکم پر عمل درآمد کرنا چاہتے ہیں یا
نہیں۔

لاہور
ہائیکورٹ نے کیس کی مزید سماعت 16 اکتوبر تک ملتوی کر دی۔

پاکستان
کے صوبہ سندھ کے ضلع کشمور کی پولیس کا کہنا ہے کہ ایک مکان میں راکٹ پھٹنے سے نوافراد ہلاک اور دو زخمی ہو گئے ہیں۔

سندھ کے ضلع  کشمور کی پولیس
کے مطابق یہ واقعہ تحصیل کندھ کوٹ میں کچے کے علاقے میں پیش آیا اور مرنے والوں میں
پانچ بچوں سمیت ایک ہی خاندان کے نو افراد شامل ہیں۔

ایس
ایس پی کشمور روحیل کھوسہ نے پاکستانی ذرائع ابلاغ کو بتایا کہ یہ دھماکہ علی نواز
سبزوئی نامی شخص کے مکان کے اندر ہوا۔ ان کا کہنا تھا کہ اس واقعے کی تحقیقات کی
جا رہی ہیں۔

سندھ
کے نگران وزیراعلیٰ جسٹس (ر) مقبول باقر نے جانی نقصان پر دکھ کا اظہار کرتے ہوئے
آئی جی پولیس سے رپورٹ طلب کر لی ہے۔

وزیراعلیٰ
ہاؤس سے جاری ہونے والے بیان کے مطابق نگران وزیراعلیٰ نے دریافت کیا ہے کہ راکٹ
لانچر زنگی سبزوئی گوٹھ میں کیسے پہنچا اور آیا اس گوٹھ میں ڈاکوؤں کے سہولت کار
موجود ہیں؟

اسلام
آباد ہائی کورٹ نے سابق وزیر اعظم عمران خان کی اہلیہ بشریٰ بی بی کا آڈیو لیک کیس
سابق چیف جسٹس ثاقب نثار کے بیٹے کے ساتھ یکجا کر دیا ہے۔

بدھ
کو بشریٰ بی بی کی آڈیو لیکس طلبی نوٹس کے خلاف درخواست پر سماعت اسلام آباد ہائیکورٹ
کے جسٹس بابر ستار کی عدالت میں ہوئی۔

وفاق
کی جانب سے ایڈیشنل اٹارنی جنرل منور اقبال دوگل اسلام آباد ہائی کورٹ میں پیش
ہوئے۔

ایڈیشنل
اٹارنی جنرل نے مؤقف اختیار کیا کہ پولیس نے ایف آئی اے کو بشریٰ بی بی کا وائس سیمپل
لینے کے لیے کہا، ایف آئی اے نے پولیس کی درخواست پر بشریٰ بی بی کو سمن جاری کیا۔

عدالت نے بشریٰ بی بی کا کیس سابق چیف
جسٹس ثاقب نثار کے بیٹے کے کیس کے ساتھ یکجا کر دیا، عدالت نے بشریٰ بی بی کا کیس
آڈیو لیکس کے خلاف ان کی مرکزی درخواست کے ساتھ یکجا کیا۔

عدالت نے ایف آئی اے کے سمن معطلی کے
حکم میں توسیع کرتے ہوئے کیس کی سماعت 30 اکتوبر تک ملتوی کر دی۔

سپریم
کورٹ میں فیض آباد دھرنا کیس میں 28 ستمبر کو ہونے والی سماعت سے قبل ہی پاکستان
میں میڈیا کے نگران ادارے پاکستان میڈیا ریگولیٹری اتھارٹی (پیمرا) نے فیض آباد
دھرنا کیس کے فیصلے کے خلاف نظر ثانی درخواست واپس لینے کی درخواست دائر کر دی ہے۔

پیمرا
کی جانب سے متفرق درخواست میں کہا گیا ہے کہ فیض آباد دھرنا فیصلہ کیخلاف نظر ثانی
زیر التواء ہیں۔ درخواست میں موقف اپنایا گیا ہے کہ سپریم کورٹ میں نظر ثانی
درخواست پر 28 ستمبر کو سماعت مقرر ہے۔

درخواست
میں کہا گیا ہے کہ پیمرا نظر ثانی درخواست کی پیروی نہیں کرناچاہتا لہذا یہ استدعا
کی جاتی ہے کہ پیمرا کی متفرق درخوستمنظور کی جائے اور فیصلے کے خلاف نظر ثانی درخواست واپس لینے کی اجازت دی
جائے۔

یاد
رہے کہ اس سے قبل گذشتہ روز انٹیلیجنس بیورو نے بھی نظرثانی کی درخواست واپس لینے
سے متعلق سپریم کورٹ میں درخواست دائر کی تھی۔

فیض
آباد دھرنے سے متعلق از خود نوٹس پر فیصلے کے خلاف نظر ثانی کی درخواستوں کی سماعت
28 ستمبر کو چیف جسٹس قاضی فائز عیسی کی سربراہی میں سپریم کورٹ کا تین رکنی بینچ
کرے گا۔

واضح
رہے کہ جسٹس قاضی فائز عیسیٰ نے تحریک لبیک پاکستان کی طرف سے فیض آباد دھرنے سے
متعلق اپنے فیصلے میں خفیہ اداروں جن میں فوج کے انٹر سروسز انٹیلیجنس، ملٹری انٹیلیجنس
اور سویلین خفیہ ادارے انٹیلیجنس بیورو کے بارے میں لکھا ہے کہ انھیں اظہار رائے کی
آزادی کو نہیں دبانا چاہیے۔

اس
فیصلے میں کہا گیا ہے کہ انٹیلیجنس ایجنسیوں کا کردار تو یہ ہونا چاہیے کہ وہ ایسے
عناصر پر نظررکھیں جو ملکی سلامتی کے لیے خطرہ ہوں اور جو ملک میں تشدد کو ہوا دے
رہے ہوں۔

اس
فیصلے میں کہا گیا ہے کہ مثبت اور مطلوبہ نتائج اس وقت ہی حاصل ہو سکتے ہیں جب یہ
خفیہ ایجنسیاں آئین میں دیے گئے اختیارات کے مطابق کام کریں۔

ایک ہی حکومت کے زیر انتظام چلنے والے چند ادارے اربوں روپے منافع جبکہ دیگر اربوں روپے خسارے میں کیوں ہیں اور وہ کیا مشترک عوامل ہیں جو کسی حکومتی ادارے کو نفع بخش یا نقصان والا ادارہ بناتے ہیں؟

پاکستان کے نگراں وزیراعظم انوار الحق کاکڑ کا کہنا ہے کہ ’میں یہ سمجھتا ہوں کہ نو مئی کے واقعات موجودہ فوجی قیادت کے خلاف ایک بڑے منصوبے کا حصہ تھے۔‘

ان کا کہنا تھا کہ یہ واقعات باقاعدہ منصوبہ بندی کے تحت کی گئی کوشش تھی جس کا مقصد موجود فوجی قیادت کی اتھارٹی کو ختم (ان ڈُو) کرنا یا کمپرومائز کرنا تھا۔

لندن میں میڈیا سے گفتگو کرتے ہوئے نگران وزیراعظم نے کہا کہ مجھے اس تجزیے میں کافی حد تک حقیقت کا پہلو نظر آتا ہے کہ نو مئی کو جو کچھ ہوا وہ طے شدہ منصوبہ تھا کہ موجودہ عسکری قیادت پر کیسے سمجھوتہ کیا جا سکتا تھا، آنے والے دنوں میں یہ معاملہ عدالت میں زیر سماعت ہو گا تو اس کی تفصیل میں نہیں جاؤں گا لیکن میں اس بات سے اتفاق کرتا ہوں کہ یہ ایک منصوبہ بنایا گیا تھا۔

نگران وزیراعظم انوار الحق نے کہا ہے کہ میری لندن میں کسی سیاسی رہنما یا سیاسی جماعت کے ساتھ کوئی ملاقات ہوئی ہے نہ یہاں آنے کا مقصد سیاسی ملاقاتیں کرنا ہے، میں یہاں حکومتی اور ریاستی امور سرانجام دینے کے لیے آیا ہوں۔

ملک میں عام انتخابات کے بروقت انعقاد کے حوالے سے سوال پر انھوں نے کہا کہ الیکشن کمیشن اپنی آئینی ذمہ داری پوری کرے گا اور بہت جلد تاریخ کے بارے میں سن لیں گے اور اس کا اعلان کردیا جائے گا۔

جب ان سے سوال کیا گیا کہ اس وقت نگران حکومت کو کون سے بڑے چیلنجز درپیش ہیں تو نگران وزیر اعظم نے کہا معیشت اس کے علاوہ ہمیں کوئی چیلنج درپیش نہیں۔

جب ان سے پوچھا گیا کہ کیا الیکشن پاک فوج کی زیر نگرانی ہوں گے تو انھوں نے واضح جواب دیا کہ انتخابات الیکشن کمیشن کی زیر نگرانی ہوں گے، اس میں معاونت کے لیے نگران حکومت ہوگی جو ہدایات جاری کرے گی، عسکری، نیم عسکری اداروں سمیت جہاں جہاں جس حکومتی ادارے کی ضرورت ہو گی ہم ان کو ہدایات جاری کریں گے کہ انھیں کہاں معاونت کرنی ہے۔

ان کا کہنا تھا کہ صاف اور شفاف انتخابات یقینی بنانے کے لیے ہمارے پاس مقامی اور بین الاقوامی مبصرین ہوں گے، اگر بین الاقوامی اور مقامی مبصرین اور میڈیا، سول سوسائٹی نسبتاً یہ اشاریے دیتے ہیں کہ صاف اور شفاف انتخابات ہوئے ہیں تو میں سمجھتا ہوں کہ ہم اپنا کام پورا کر لیں گے۔

اسلام آباد ہائیکورٹ کے احکامات پر سابق وزیراعظم عمران خان کو اٹک جیل سے راولپنڈی کی اڈیالہ جیل منتقل کر دیا گیا ہے۔ فوجی ڈکٹیٹر جنرل محمد ضیا الحق کے دورِ حکومت میں تعمیر ہونے والی اڈیالہ جیل کی تاریخی اہمیت کیا ہے اور کون سے بڑے سیاستدان یہاں ماضی میں اسیر رہ چکے ہیں؟

سابق وزیر اعظم اور چیئرمین تحریک انصاف عمران خان کو اسلام آباد ہائیکورٹ کے احکامات کے تحت اٹک جیل سے راولپنڈی کی اڈیالہ جیل منتقل کر دیا گیا ہے۔

اسلام آباد ہائیکورٹ نے پیر کے روز اس ضمن میں مختصر فیصلہ سنایا تھا جس کے بعد منگل کی صبح تحریری حکمنامہ جاری کیا گیا جس میں سابق وزیر اعظم کو اٹک جیل میں قید رکھنے کا نوٹیفکیشن کو کالعدم قرار دے دیا تھا۔

چیئرمین پی ٹی آئی کی جانب سے اس حوالے سے دائر کردہ درخواست کی سماعت اسلام آباد ہائیکورٹ کے چیف جسٹس عامر فاروق نے کی تھی۔ عدالت نے اپنی تحریری فیصلے میں کہا تھا کہ چیئرمین پی ٹی آئی عمران خان کو اڈیالہ جیل میں وہ تمام سہولیات مہیا کی جائیں جس کے وہ حقدار ہیں۔

یاد رہے کہ عمران خان کو توشہ خانہ کیس میں تین سال قید اور جرمانے کی سزا سنائے جانے کے بعد انھیں لاہور میں ان کی رہائش گاہ سے گرفتار کر کے صوبہ پنجاب کے سرحدی ضلع اٹک کی جیل میں چار اگست کو منتقل کیا گیا تھا۔

بی بی سی کی خصوصی لائیو پیج کوریج میں خوش آمدید!

ملک کی سیاسی صورتحال اور تازہ ترین خبروں سے متعلق بی بی سی کی لائیو پیج کوریج جاری ہے۔


Summary: صوبہ خیبر پختونخوا کے ضلع کرم کے ہیڈ کوارٹر پاڑہ چنار اور اردگرد کے علاقوں میں ایک ہفتہ قبل زمین کے تنازعے پر شروع ہونے والی پرتشدد جھڑپوں میں منگل کی شام فوج تعینات کیے جانے کے بعد امن قائم ہو گیا ہے۔

سیکریٹری اطلاعات انجمن فاروقیہ ملک عطااللہ خلجی نے بی بی سی کو بتایا ہے کہ سکیورٹی فورسز نے جرگہ کی مدد کے ساتھ مختلف متحارب گروپوں کے قائم کردہ مورچوں کا انتظام سنبھال لیا اور وہاں پر سفید جھنڈے لہرا دیے ہیں۔

ان کا کہنا تھا کہ ’حکومت، انتظامیہ، سکیورٹی فورسز آج صبح ہی سے فعال تھے جنھوں نے ایک ایک کر کے دونوں گروپوں سے تمام مورچے خالی کروائے ہیں اور دونون گروپ اب بات چیت کے ذریعے سے اپنے مسائل حل کرنے پر تیار ہو چکے ہیں۔‘

’امن قائم ہونے کے بعد اب دونوں گروپوں کے درمیاں ایک بڑا جرگہ کسی بھی وقت منعقد ہو سکتا ہے۔‘

ملک عطا اللہ خلجی کا کہنا تھا کہ ’اس وقت دونوں اطراف کو پہنچنے والے جانی و مالی نقصانات کی تصدیق شدہ اطلاعات تو دستیاب نہیں۔

’مگر دونوں اطراف کی ہلاکتیں ہوئی ہیں اور مالی نقصان بھی پہنچا ہے۔ جس کی تصدیق دن ہی میں ہو سکتی ہے اور اس کے علاوہ سے اعداد و شمار اکھٹے کیے جا رہے ہیں۔‘

خیال رہے کہ طبی ذرائع کے مطابق چند روز سے جاری ان جھڑپوں میں اب تک 20 کے قریب افراد ہلاک جبکہ 50 زخمی ہوئے ہیں اور پاڑہ چنار ہسپتال میں اس وقت بھی 25 زخمی موجود ہیں۔

صوبہ خیبر پختونخوا کی نگران حکومت کے وزیرِ اطلاعات فیروز جمال کاکا خیل نے اتوار کو بی بی سی سے بات کرتے ہوئے کہا تھا کہ زمین کے تنازع پر تصادم کے بعد جرگے کے ذریعے مذاکرات کامیاب ہوگئے ہیں اور جلد صورتحال پر قابو پا لیا جائے گا۔

ڈی پی او کرم نے بی بی سی پشتو کے افتخار خان سے بات کرتے ہوئے بتایا تھا کہ ’جرگے کی سفارشات پر عمل درآمد نہ ہونے کے بعد علاقے میں فوج تعینات کرنے کا فیصلہ کیا گیا ہے اور آج 80 فیصد جگہ پر فوج کو تعینات کیا جائے گا۔‘

ان کا مزید کہنا تھا ’موبائل اور پی ٹی سی ایل نیٹ ورک کی بحالی میں ابھی کچھ وقت لگ سکتا ہے۔‘

پاڑہ چنار کے مقامی افراد نے بی بی سی کو بتایا ہے کہ ’یوں تو کچھ مرکزی علاقوں میں سفید جھنڈے لہرا کر سیز فائر کا اعلان کیا گیا لیکن دور دراز پہاڑی علاقوں میں اب بھی فائرنگ کی آواز وقتاً فوقتاً آ رہی ہے۔‘

ضلع کرم میں تین مہینے پہلے بھی مختلف قبائل کے درمیان جھڑپیں ہوئی تھیں جس میں جانی نقصانات ہوئے تھے اور ہھر امن کمیٹیوں کے ذریعے امن قائم کر دیا گیا تھا۔

حالیہ جھڑپوں کے بعد ضلع کرم کے داخلی اور خارجی راستے بند ہیں۔ علاقے میں نیم فوجی دستوں کے اہلکار فرائض انجام دے رہے ہیں جبکہ انٹرنیٹ اور موبائل سروس بھی گزشتہ تین روز سے بند ہے۔ علاقے میں شدید تصادم کے باعث عام لوگ متاثر ہو رہے ہیں۔

کرم ایجنسی میں یہ زمین کی ملکیت کا تنازع ہے جس پر دونوں گروہ آمنے سامنے ہیں۔ اس حالیہ تصادم سے پہلے بھی کئی لوگ مارے جا چکے ہیں

پاڑہ چنار میں موجود ایک متاثرہ شخص نے صحافی زبیر خان کو بتایا تھا کہ صورتحال انتہائی گھمبیر ہے۔ سارے علاقے میں فائرنگ اور دھماکوں کی آوازیں آ رہی ہیں۔ بچے اور خواتین خوف کے عالم میں ہیں۔‘

’میرے بزرگ والد کی ادوایات ختم ہو چکی ہیں اور ہم باہر جا کر وہ بھی نہیں لاسکتے ہیں۔ کرفیو کا اعلان تو نہیں ہوا ہے مگر ہم باہر نہیں نکل سکتے ہیں۔ تمام مارکیٹیں اور دکانیں بند ہیں۔‘

پاڑہ چنار سے تعلق رکھنے والے پشاور میں مقیم ایک سرکاری ملازم کے مطابق لوئر کرم کا تقریباً سارا علاقہ ہی میدان جنگ بنا ہوا ہے۔

’دونوں گروپ ایک دوسرے کی جان کے دشمن ہو چکے ہیں۔ دونوں اطراف سے ایک دوسرے  کے گاؤں اور علاقوں پر بھاری اسلحے سے فائرنگ کی جا رہی ہے۔ جس سے عام لوگ بہت متاثر ہو رہے ہیں۔‘

ان کا مزید کہنا تھا کہ ’اس ساری صورتحال میں ہمارے اہل خانہ گھروں میں بند ہو کر رہ گئے ہیں۔ وہ اپنے کمروں سے بر آمدوں تک بھی نہیں آسکتے ہیں کہ فائر کی ہوئی گولیاں ہماری آبادی اور گھروں سے گزر رہی ہیں۔‘

’علاقے کے سارے بازار بند ہیں۔ اکثر گھروں میں ضروری اشیاء خوردونوش بھی ختم ہو چکی ہیں۔ علاقے میں موبائل فون اور انٹرنیٹ بند ہونے سے بھی لوگ انتہائی مشکلات کا شکار ہیں۔‘

ان کا کہنا تھا کہ ’میرے اہلخانہ سمیت کئی لوگ علاقہ چھوڑنا چاہتے ہیں مگر خارجی راستے بند ہونے اور ٹرانسپورٹ کے علاوہ پیٹرول، ڈیزل دستیاب نہ ہونے کی وجہ سے وہ علاقہ بھی نہیں چھوڑ پا رہے ہیں۔ انتظامیہ اور حکومت کو چاہیے کم از کم وہ اتنا تو کرے کہ لوگ اگر علاقہ چھوڑنا چاہتے ہیں تو بحاظت چھوڑ سکیں۔‘

مقامی افراد سے حاصل کردہ معلومات کے مطابق ضلع کرم میں چند ماہ سے کشیدگی جاری ہے۔ اس تصادم کا آغاز زمین کے ایک ٹکڑے کی ملکیت پر تنازعے سے ہوا تھا۔ اس حالیہ تصادم سے پہلے بھی کئی لوگ مارے جا چکے ہیں۔

زمین کی ملکیت پر تنازعے سے متعلق اس وقت ایک جرگہ بھی ہوا اور دونوں گروپوں کے درمیان فائر بندی ہوئی مگر بعدازاں یہ تنازع فرقہ واریت کی طرف بڑھتا گیا۔

جرگے میں ہونے والے معاہدے میں کہا گیا تھا کہ امن وامان کی صورتحال خراب کرنے کی کسی کو بھی اجازت نہیں دی جائے گی اور لوگ حکومت کے ساتھ تعاون کریں گے۔ معاہدے کی خلاف ورزی کی صورت میں 12 کروڑ روپے جرمانے کا فیصلہ بھی کیا گیا تھا۔

حالیہ تصادم کا آغاز ایک گروہ کی جانب سے دوسرے گروہ کے خلاف دھرنوں اور مظاہروں کے بعد ہوا ہے جس میں پہلے ایک مزدور کی ہلاکت ہوئی اور اس کے بعد ایک اور شخص اور پھر گاڑی پر فائرنگ کا واقعہ پیش آیا جس کا الزام دونوں گروپوں نے ایک دوسرے پر عائد کیا۔

ضلع کرم میں فرقہ ورانہ فسادات اور لڑائیوں کی تاریخ طویل ہے۔ برصغیر کی تقسیم کے بعد اس خطے میں تقریباً ہر 10 سال کے بعد بڑے فسادات رونما ہوئے جس میں 1961، 1971، 1987، 1996 اور 2007 شامل ہے۔

سنہ 2007 میں شروع ہونے والے فسادات اپنی تاریخ کے بدترین فسادات کہے جاتے ہیں جو کہ 2010 اور 2011 میں بھی جاری رہے تھے۔

عمومی طور پر ان فسادات کا اختتام بڑے پیمانے پر جانی و مالی نقصانات کے بعد قبائل کے مابین جرگوں کے ذریعے ہی سے ہوا تھا۔


Summary: پاکستان کے صوبہ پنجاب کے شہر صادق آباد میں ایک نو ماہ کی بچی کے پیٹ سے دوران آپریشن بچہ نکالنے والے سرجن کا کہنا ہے کہ بچی کے والدین کئی ماہ سے مختلف ڈاکٹرز کے پاس جاتے رہے تاہم مرض نایاب ہونے اور طبی سہولیات کے فقدان کی وجہ سے تشخیص نہیں ہو سکی۔

’بچی ایک مہینے کی تھی تو یہ مسئلہ شروع ہوا۔ بظاہر وہ درد کی وجہ سے روتی چلاتی تھی لیکن ظاہر ہے کہ اتنی چھوٹی بچی کچھ بتا تو نہیں سکتی۔‘

’والدین بچی کو مختلف ڈاکٹرز کے پاس لے کر گئے کہ بچی روتی ہے لیکن کسی ڈاکٹر کا ذہن اس طرف نہیں گیا کیونکہ یہ کافی نایاب کیس ہے۔ کچھ عرصہ بعد والدین کو لگا کہ بچی کا پیٹ پھول رہا ہے لیکن پھر بھی کسی ڈاکٹر کا ذہن اس طرف نہیں گیا۔‘

پاکستان کے صوبہ پنجاب کے شہر صادق آباد میں ایک نو ماہ کی بچی کے پیٹ سے دوران آپریشن بچہ نکالنے والے سرجن کا مزید کہنا ہے کہ بچی کے والدین کئی ماہ سے مختلف ڈاکٹرز کے پاس جاتے رہے تاہم مرض نایاب ہونے اور طبی سہولیات کے فقدان کی وجہ سے تشخیص نہیں ہو سکی۔

واضح رہے کہ صادق آباد پنجاب کے جنوب میں سندھ کی سرحد کے ساتھ واقع شہر ہے جہاں کے مضافاتی علاقے ریتی کے رہائشی آصف کی بیٹی ایک ماہ کی تھیں جب ان کا پیٹ پھولنا شروع ہوا۔

بی بی سی سے فون پر بات کرتے ہوئے آصف نے بتایا کہ اُن کی بیٹی ایک ماہ کی تھی جب یہ مسئلہ پیدا ہوا۔ ’ہمیں پتہ نہیں تھا کہ کیا مسئلہ ہے لیکن پیٹ پھول رہا تھا اور ہاتھ لگانے پر سخت معلوم ہوتا تھا۔‘

آصف کاشتکاری کرتے ہیں اور مال مویشی پال کر گزر بسر کرتے ہیں۔ انھوں نے بتایا کہ ہم تین چار ڈاکٹرز کے پاس گئے لیکن مرض کا علم نہیں ہو سکا۔

ایسے میں وہ اپنی بیٹی کو لے کر اسسٹنٹ پروفیسر ڈاکٹر مشتاق احمد کے پاس پہنچے جو رحیم یار خان کے شیخ زید ہسپتال میں پیڈیاٹرک سرجن ہیں۔

ڈاکٹر مشتاق احمد نے بی بی سی سے بات کرتے ہوئے بتایا کہ جب انھوں نے بچی کا معائنہ کیا تو ’مجھے پیٹ میں رسولی اور پانی کی تھیلی محسوس ہوئی۔ میں نے الٹرا ساوئنڈ کروایا تو اس کی تصدیق ہوئی۔‘

ڈاکٹر مشتاق احمد کا کہنا تھا کہ ’یہ بہت منفرد کیس ہے‘ اس لیے ان کا ذہن بھی اس طرف نہیں گیا کہ یہ ایسا کوئی کیس ہو سکتا ہے۔

’ہمیں تشخیص کے لیے ایم آر آئی کروانا ہوتا ہے لیکن والدین کے پاس وسائل کم تھے اور صادق آباد میں یہ سہولت موجود بھی نہیں۔‘

ڈاکٹر مشتاق احمد نے سرجری سے رسولی نکالنے کا مشورہ دیا۔ اس وقت ان کے گمان میں بھی نہیں تھا کہ اس بچی کے پیٹ میں ایک بچہ موجود ہے۔

’ہم نے سرجری کا منصوبہ بنایا لیکن پھر والدین گھر چلے گئے۔ پھر ان کی بچی کو زیادہ شدید درد ہوا تو وہ واپس آ گئے کہ ہم آپریشن کروا لیتے ہیں۔‘

’آپریشن کے دوران ہم نے پیٹ کھولا تو اس میں پانی کی تھیلی بھی تھی اور بچہ بھی تھا۔‘

جب میں نے ان سے سوال کیا کہ یہ کیسے علم ہوا کہ بچی کے پیٹ میں بچہ تھا تو انھوں نے جواب دیا کہ ’جس طرح چھ سات ماہ کے بچے کی خصوصیات تھیں، یہ بلکل ویسا ہی تھا اور چہرے کے علاوہ پورا جسم انسانی تھا کیوں کہ چہرہ بعد میں ڈیویلیپ ہوتا ہے۔‘

ڈاکٹر مشتاق احمد کا کہنا تھا کہ ’یہ بچہ نما بچی کی چھوٹی آنت سے جڑا ہوا بھی تھا اور آنتوں کے درمیان سے خون لے رہا تھا۔ ہمیں خطرہ تھا کہ بچی کو نقصان نہ ہو جائے۔ ہم نے تسلی کہ کہ بچی کو کسی طرح کا نقصان نہ ہو۔‘

ڈاکٹر مشتاق احمد نے بتایا کہ بچی کا اپنا وزن ساڑے آٹھ کلو جبکہ پیٹ سے نکالے جانے والے بچے کا وزن دو کلو تھا۔

آصف نے بی بی سی کو بتایا کہ آپریشن کے بعد سے ان کی بیٹی کی طبعیت ٹھیک ہے۔

پاکستان میں اس نوعیت کا یہ پہلا کیس نہیں ہے۔ اس سے قبل ڈاکٹر مشتاق احمد کے بقول وہ ایسا ہی ایک اور کیس کر چکے ہیں۔

انھوں نے بتایا کہ ’رحیم یار خان میں ایسا ایک کیس ہوا تھا جس میں پیٹ میں موجود بچے کے جسم کے تمام حصے ابھی پوری طرح مکمل نہیں تھے۔‘

طب کی دنیا میں اس کو ’فیٹس ان فیٹو‘ کا نام دیا گیا ہے لیکن اس اصطلاح اور نظریے پر سائنس کی دنیا متفق نہیں۔

ڈاکٹر مشتاق احمد: ’آپریشن کے دوران ہم نے پیٹ کھولا تو اس میں پانی کی تھیلی بھی تھی اور بچہ بھی تھا‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

پروفیسر ندیم اختر پاکستان کے وفاقی دارالحکومت اسلام آباد میں پاکستان انسٹیٹیوٹ آف میڈیکل سائنسز یا پمز ہسپتال میں پیڈیاٹرک سرجری کے ہیڈ آف ڈیپارٹمنٹ ہیں جنھوں نے ایسے کیسز پر کافی تحقیق کی ہے۔

ان کا کہنا ہے کہ فیٹس ان فیٹو کی اصطلاح سے عام طور پر یہ بات ذہن میں آتی ہے کہ اس مرض کا حمل سے تعلق ہے جو ضروری نہیں۔

بی بی سی سے بات کرتے ہوئے انھوں نے کہا کہ ’ایک بچہ نما چیز پیٹ میں پلتی ہے لیکن اکثر یہ ایک ٹیومر سرطان یا رسولی ہوتی ہے جو ضروری نہیں کہ جسم میں پھیلنے کی صلاحیت رکھتی ہو۔‘

’یہ جس مقام پر ہوتا ہے اسی جگہ پر رہتا ہے، زیادہ تر پیٹ کے نچلے حصے میں۔‘

پروفیسر ندیم اختر کے مطابق اس کیفیت کا نام ’فیٹس ان فیٹو‘ اس لیے رکھا گیا کیوں کہ ’فیٹس میں تین تہیں ہوتی ہیں جو اس ٹیومر میں بھی ہوتی ہیں۔‘

’اکثر بہت سے اخبارات میں لوگ اس کو اور رنگ دیتے ہیں کیوں کہ وہ اسے سمجھتے نہیں اور خاندان والے پریشان ہو جاتے ہیں۔‘

’دوسرا اس کو ٹوئن کا نام دیا جاتا ہے کہ دوسرا جڑواں بچہ تھا اور یہ ایک نظریہ ہے لیکن یہ سائنسی اعتبار سے سو فیصد ثابت نہیں ہو سکا۔‘

اس طبی نظریے کے مطابق عام طور پر یہ ایسے کیسز میں ہوتا ہے جب کسی خاتون میں جڑواں بچے ہوں لیکن حمل کے آغاز میں ہی ایک بچہ کسی وجہ سے دوسرے جڑواں بچے سے جڑ کر کسی نہ کسی حالت میں باقی رہتا ہے لیکن زندہ نہیں رہتا۔

اس وقت آپریشن کرنے والے ڈاکٹر ظہیر عباسی نے اسے پاکستان کا ایسا پہلا کیس قرار دیا تھا اور بتایا تھا کہ بچی کے پیٹ سے دو جڑواں بچے نکالے گئے جو مر چکے تھے۔

منفرد بات یہ ہے کہ ایسے کیسز صنف پر منحصر نہیں ہوتے اور بچوں یا بچیوں دونوں میں ہی ہو سکتے ہیں۔

پروفیسر ندیم اختر کے مطابق ’ایسے کیس لڑکوں میں بھی ہو سکتے ہیں جس کی ایک علامت یہ ہوتی ہے کہ ایسے بچوں میں ٹیسٹیکل (خصیے) اپنی جگہ پر نہیں بلکہ پیٹ میں چلے جاتے ہیں۔‘

’والدین کو پتہ نہیں چلتا اور پیٹ کے اندر ایک ٹیومر پلتا ہے جس کے بارے میں اسی وقت شک ہوتا ہے جب بچے کا پیٹ پھول جاتا ہے۔‘

ڈاکٹر مشتاق احمد کا کہنا تھا کہ یہ دو مختلف قسم کے کیسز ہوتے ہیں۔ ’ایک وہ جن میں بچہ نکلتا ہے جس کے انسانی خدوخال نمایاں ہوتے ہیں اور دوسرا وہ جس میں ٹیومر یا سرطان نکلتا ہے اور ایسے کیسز میں کسی مریض کے پیٹ سے دانت یا ہڈیاں ملتی ہیں لیکن انسانی خدوخال رکھنے والا بچہ نہیں ہوتا اور اسے ٹیراٹوما کہتے ہیں۔‘

طب کی دنیا میں اب تک اس مرض کی وجوہات مکمل طور پر طے نہیں کی جا سکیں تاہم اتنا واضح ہے کہ یہ پیدائشی مرض ہے جس کی بروقت تشخیص مشکل تو ہے لیکن اتنی ہی ضروری بھی۔

ڈاکٹر مشتاق احمد کے مطابق ’لاکھوں میں ایک کیس ہوتا ہے، دس سے پندرہ لاکھ بچوں میں سے ایک میں ایسا ہوتا ہے اور اسی لیے اس کی تشخیص مشکل ہے اور بہت دیر سے ہوتی ہے۔‘

امریکی پیڈیاٹرک جنرل کے مطابق پانچ لاکھ میں سے ایک بچے میں ایسا کیس سامنے آتا ہے۔

پروفیسر ندیم اختر کے مطابق ’ایک وجہ یہ بھی ہے کہ ایسے کیسز میں الٹرا ساوئنڈ، سی ٹی سکین اور ایم آر آئی کروا کر دیکھنا ضروری ہوتا ہے کہ پیٹ میں کیا مسئلہ ہے۔‘

انھوں نے بتایا کہ چند دیگر ٹیسٹ بھی کیے جا سکتے ہیں۔ لیکن اس بیماری کا حتمی حل آپریشن کے ذریعے ہی ممکن ہے۔

پروفیسر ندیم اختر کا کہنا ہے کہ ’آپریشن میں اگر مکمل طور پر اسے نکال لیا جائے اور اس کا کوئی حصہ جسم میں باقی نہ رہنا دیا جائے تو پھر اس رسولی کا دوبارہ سے بن جانے کا امکان ختم ہو جاتا ہے۔‘

’اگر اسے بڑھنے دیا جائے اور غیر ضروری طور پر تشخیص میں وقت لگے تو اس کے اثرات ہو سکتے ہیں۔‘

تاہم پروفیسر ندیم اختر کے مطابق ایسے مریضوں اور ان کے خاندان کی پرائیویسی کا خیال رکھنا ضروری ہے۔


Summary: پاکستان کے ضلع تھرپارکر کی ایک مقامی عدالت نے پاکستان فوج کے ذیلی ادارے ایف ڈبلیو او اور ایک نجی کمپنی کو ننگرپارکر میں کارونجھر پہاڑ کی کٹائی سے روک دیا ہے۔ عدالت نے کہا کہ کارونجھر کو کاٹنے کا مطلب ایک ایسی مرغی کو مارنا ہے جو سونے کا نہیں بلکہ ہیرے کا انڈا دیتی ہے

کارونجھر پہاڑ کی کٹائی کے حوالے سے سوشل میڈیا پر گزشتہ کئی ماہ سے #SaveKaroonjhar مہم جاری ہے اس کے علاوہ ننگرپارکر سے لیکر اسلام آباد تک احتجاجی مظاہرے بھی کیے گئے ہیں۔

سول جج اینڈ جوڈیشل مجسٹریٹ ننگرپارکر کرم علی شاھ نے مقامی اور بین الاقوامی قوانین، آئین پاکستان سپریم کورٹ اور ہائی کورٹ کے فیصلوں کا حوالہ دے کر اپنا فیصلہ جاری سنایا۔ انھوں نے کہا کہ کارونجھر کو کاٹنے کا مطلب ایک ایسی مرغی کو مارنا ہے جو سونے کا نہیں بلکہ ہیرے کا انڈا دیتی ہے۔ انھوں نے فیصلے میں فیض احمد فیض کی نظم کے ایک شعر کا حوالہ بھی دیا۔

’مِٹ جائے گی مخلوق تو انصاف کرو گے

منصف ہو تو اب حشر اُٹھا کیوں نہیں دیتے‘

اس درخواست میں پاکستان فوج کے تعمیراتی ادارے ایف ڈبلیو او، کوہ نور ماربل انڈسٹری، سندھ پولیس، محکمہ جنگلی حیات، جنگلات، نوادرات اور ثقافت اور دیگر کو فریق بنایا گیا تھا۔

عدالت نے اپنے فیصلے میں ایف ڈبلیو او اور کوہ نور کمپنی کو مخاطب کر کے کہا کہ آپ دعوی کرتے ہیں کہ قانونی طور پر یہ عمل جاری ہے جبکہ آپ نے لیز کے معاہدے، سروے رپورٹس، حدود یا اس کی شرائط سمیت کوئی اور دستاویز ظاہر نہیں کیں اور اس کے علاوہ محکمہ ماحولیات، محمکمہ جنگلی حیات، محکمہ ثقافت اور نوادرات اور پاکستان کی وزارت دفاع کا این او سی جو کام شروع کرنے سے پہلے لازمی شرط ہے، پیش نہیں کیا۔

کارونجھر کے پتھروں کی کٹائی

عدالتی فیصلے میں کہا گیا ہے کہ اس تباہ کن فعل پر آنکھیں بند کر کے نگرپارکر کے مکینوں کو خاموش اور بنیادی حقوق سے محروم کر کے ظالموں کے رحم و کرم پر نہیں چھوڑا جا سکتا، یہ واضح ہے کہ پہاڑ کاٹنے کے اس عمل نے لوگوں میں عدم تحفظ اور بے یقینی کی کیفیت پیدا کردی ہے، یہاں تک کہ یہ مقامی لوگوں کی زندگی کے لیے بھی خطرہ بنا ہوا ہے اور یہ ہمہ گیر خوفناک منظر نامے کی خالص شکل ہے۔

فیصلے میں کہا گیا ہے عدالت میں یہ حقائق بیان ہو چکے ہیں کہ ایف ڈبلیو او اور کوہ نور ماربل نے سٹون کٹنگ اور لفٹنگ پلانٹس لگائے ہیں۔ یہ پہاڑی سلسلہ سیاحت کا خالص مرکز ہے اور مقامی باشندوں کے لیے آمدنی اور ذریعہ معاش پیدا کرتا ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

عدالت نے دونوں فریقین کو ہدایت کی ہے کہ اپنی مشنری سائیٹ سے ہٹائیں، جو ٹرک لوڈ ہیں انھیں خالی کیا جائے جبکہ پولیس کو ہدایت کی گئی ہے کہ ضلع میں چیک پوسٹ لگاکر جہاں سے بھی پتھر لدا ہوا ٹرک نظر آئے اس کو آف لوڈ کیا جائے۔

عدالتی فیصلے میں پہاڑ کی اہمیت کے بارے میں کہا گیا کہ کارونجھر کی کٹائی ایسے ہے جیسے سونے نہیں بلکہ ہیرے کے انڈے دینے والی مرغی کو مار دیا جائے۔

اس میں لکھا گیا ہے کہ 'یہ صرف پہاڑ نہیں بلکہ اجتماعی ذریعہ ہے۔۔۔ یہ پہاڑی سلسلہ ایک ہی وقت میں سیاحت، ثقافت، ورثے، مذہبی لگاؤ، آبپاشی، زراعت، دفاع، معاش، تحفظِ جنگلی زندگی، ہریالی سے بھرا جنگل اور بہت کچھ ہے۔ پہاڑ کو کاٹنے کا مطلب ننگرپارکر کے لوگوں کی زندگی کے تمام ذرائع کو کاٹنا ہے۔۔۔'

’یہ کارونجھر پہاڑ نہیں بلکہ ہماری شہ رگ کاٹی جارہی ہے‘

شبینہ فراز، صحافی

یہ ستمبر کا دوسرا ہفتہ تھا۔ تھر پارکر کی تحصیل ننگر پارکر میں ویرواہ چوکی روڈ پر لوگوں کی ایک کثیر تعدا د موجود تھی۔ سامنے کارونجھر کا سلسلۂ کوہ تھا، جس پر کہیں کہیں بادل سایہ فگن تھے۔ پہاڑ کے بیشتر حصے پر دھوپ تھی اور گرینائیٹ کی رنگ برنگی چٹانوں سے مزین کارونجھر پہاڑ دھوپ کی روشنی میں رنگ بکھیر رہے تھے۔ بارشوں کے بعد سبزہ اور ہریالی بھی موجود تھی۔ یقین کرنا مشکل تھا کہ یہ خوبصورت منظر صحرائے تھر ہی کا ہے۔ لوگوں کے ہاتھوں میں پلے کارڈ تھے جس پر کارونجھر کو بچانے کے نعرے درج تھے۔ وہاں موجود مقامی صحافی اور ایکٹیوسٹ ذوالفقار کھوسو کا کہنا تھا کہ ’یہ کارونجھر پہاڑ نہیں بلکہ ہماری شہ رگ کاٹی جارہی ہے، پہاڑ نہیں رہے گا تو ہم بھی مرجائیں گے۔‘

مقامی افراد کا مطالبہ ہے کہ کارونجھر پہاڑوں سے پتھروں کی کٹائی بند کی جائے اور حکومت اس حوالے سے تمام لیز منسوخ کردے۔ مقامی افراد کا کہنا ہے کہ اس حوالے سے عدالت کے واضح احکامات موجود ہیں کہ ان پہاڑوں کی کٹائی روک دی جائے مگر اس حکم کے باوجود وہاں کٹائی کا سلسلہ جاری و ساری ہے۔ اگر احتجاج کی شدت بڑھ جائے تو چند روز کے لیے کٹائی روک دی جاتی ہے ،پھر یہ سلسلہ دوبارہ شروع ہو جاتا ہے۔

مٹھی سے تقریباً 130 کلومیٹر دور قدیمی شہر ننگر پارکر واقع ہے، کارونجھر پہاڑی نے اس شہر کو جیسے گود میں لے رکھا ہے۔ ننگر پارکرپاکستان کے جنوبی صوبہ سندھ کے ضلع تھرپارکر کا تعلقہ ہے جہاں خوبصورت رنگین گرینائٹ پتھروں پر مشتمل کارونجھر پہاڑوں کا سلسلہ موجود ہے۔ پہاڑوں کا یہ سلسلہ 29 کلومیٹر طویل اور سطح سمندر سے 305 میٹربلند ہے۔

کم و پیش ڈیڑھ لاکھ آبادی پر مشتمل ننگر پارکر کے علاقے میں ان کارونجھر پہاڑوں کی بدولت زندگی رواں دواں رہتی ہے۔ یہاں سے نکلتی بارہ سے زائد برساتی ندیاں اور چشمے سال بھر ننگر پارکر کی ڈیڑھ لاکھ سے زائد آبادی اور اتنی ہی تعداد میں ان کے مال مویشی کے لیے پانی کا واحد وسیلہ ہیں۔

کارونجھر کے آس پاس زمین زرخیر ہے یہاں پیاز کی اچھی فصل ہوتی ہے بارش کا پانی جمع کرنے کے لیے یہاں متعدد ڈیم بھی تعمیر کیے گئے ہیں، بارش کے دنوں بالخصوص اگست میں یہاں سیاحوں کی ایک بڑی تعداد آتی ہے۔

مقامی لوگوں کا الزام ہے کہ کارونجھر کی کٹائی سے نہ صرف یہاں کی خوبصورتی، سیاحت اور ثقافت متاثر ہو رہی ہے بلکہ اس کے ماحولیاتی اثرات مرتب ہوں گے کیونکہ ڈیموں میں پانی ان ہی پہاڑوں کے ذریعے جمع ہوتا ہے۔

ان ہی پہاڑوں کے باعث یہ علاقہ ایک شان دارماحولیاتی نظام کا حامل ہے جو انواع اقسام کے حیاتیاتی تنوع سے مالا مال ہے۔

سندھ وائلڈ لائف ڈپارٹمنٹ کے میر اعجاز تالپور کے مطابق یہ علاقہ ہر قسم کے چرند پرند سے مالامال ہے۔ یہاں نیلی گائے، چنکارہ ہرن، مور، دھاری دار لکڑ بگھا، خرگوش، سرمئی تیتر ، بھٹ تیتر، راج ہنس، لال سربگلا، ماہی خور آبی پرندہ، سارس کونج، تلور، شکرا، باز، مختلف انواع کے مہاجر پرندے اور مختلف انواع کے گِدھ پائے جاتے ہیں۔ اس علاقے کی ایک اور خاص بات یہاں گِدھوں کی کئی انواع کی موجودگی ہے۔ آئی یوسی این پاکستان کی تازہ ترین رپورٹ The Status of Vultures Sindh Population Baseline Survey 2019-2020 کے مطابق جنوبی ایشیا میں گدھوں کی 9 انواع میں سے 8 پاکستان میں دستیاب ہیں، جن میں سے چھ تھرپارکر کے علاقے میں پائی جاتی ہیں۔ ان میں سے ایک نایاب لمبی چونچ والا گدھ کارونجھر کے ان ہی پہاڑوں میں بسیرا کرتا ہے اور پتھروں کی کٹائی براہ راست اس کی نسل کے خاتمے کا سبب بن سکتی ہے۔ اس کے علاوہ 50 سے زائد اقسام کے درخت اور 100سے زائد ادویاتی پودے یا جڑی بوٹیاں اس علاقے میں پائی جاتی ہیں۔

ان پہاڑوں میں جا بجا مختلف مذاہب کی قدیم عبادت گاہیں موجود ہیں۔ جین اور ہندودھرم کے پرانے مندر اور ایک ہی رات میں تعمیر کی گئی محمود بیگڑی کی بھوڈیسر مسجد سمیت ان گنت تاریخی مقامات کارونجھر کے پہاڑوں میں ہیں۔ مقامی افراد کا کہنا ہے کہ اس پہاڑ میں ہندو دھرم کے 108 دھرمی آستان ہیں، جس میں ساڑدرو دھام تو گنگا کے بعد سب سے بڑا دھام سمجھا جاتا ہے۔

بعض روایات کے مطابق مہا بھارت میں جب کوروں نے پانڈوؤں کو 13 سال کے لیے جلاوطن کیا تھا تو پانچ پانڈو بھائی انہی پہاڑوں پر آ کر بس گئے تھے اور ان کے نام سے پانی کے تالاب اب تک موجود ہیں۔

کارونجھر پہاڑ کے حوالے سے کہاوت مشہور ہے کہ یہ پہاڑ روزانہ ’سوا سیر‘ سونا دیتا ہے ۔اس کا مطلب یہ ہے کہ اس پہاڑی ماحولیاتی نظام کے وسائل مثلا شہد، جڑی بوٹیاں اور جانوروں کے دودھ دہی سے مقامی لوگ ’سوا سیر‘ سونے جتنی رقم کما لیتے ہیں۔ مگر اب ان وسائل سے زیادہ ان پہاڑوں کا خوبصورت گرینائیٹ تجارتی مقاصد کے لیے مرکز نگاہ بن چکا ہے اور آئے دن یہاں پتھروں کٹائی کے خلاف مقامی لوگ شدید احتجاج کرتے نظر آتے ہیں۔

کارونجھر کی کٹائی کے حوالے سے ایک بار پھر سندھ کے لوگ سڑکوں پر موجود ہیں۔ احتجاج کا یہ سلسلہ اب تھرپارکر یا سندھ سے باہر تک پھیل چکا ہے ۔23 دسمبر کو اسلام آباد پریس کلب کے آگے احتجاجی مظاہرہ کیا گیا۔

ستمبر میں کیے گئے دورے کے دوران مقامی ایکٹیوسٹ میر محمد دل ہمیں پہاڑ سے نکالے گئے ٹنوں وزنی پتھر دکھانے کے لیے ویرواہ چیک پوسٹ لے گئے تھے جہاں سڑک پر دور دور تک بڑے بڑے پتھر بکھرے ہوئے تھے۔ ان پر نشانات بھی موجود تھے۔ میر محمد کا کہنا تھا کہ ’اگر کارونجھر پہاڑ سے پتھر اسی طرح نکلتے رہے تو ایک دن نہ یہ پہاڑ بچے گا، نہ یہاں کے لوگ، نہ مال مویشی اور نہ پرندے۔‘  میر محمد دل نے مزید کہا ’ان پہاڑوں کی چوٹیوں پر گِدھوں کے گھونسلے بھی ہوتے ہیں اور مختلف مویشی ان پہاڑوں پر چڑھ کر گھاس کھاتے ہیں۔‘

ایک اور مقامی ایکٹوسٹ دیال صحرائی کا کہنا ہے کہ وفاقی حکومت نے 1980میں مختلف کمپنیوں کو لیز دی تھی جس کے بعد پتھر نکالنے کا سلسلہ چلتا رہا لیکن پھر جب 2011 میں پتھر توڑنے کے لیے ڈائنامائیٹ استعمال کیا گیا تو مقامی لوگوں نے عدالت سے رجوع کیا۔ اس کے بعد سپریم کورٹ کے حکم پر مائننگ کو روک دیا گیا تھا لیکن دیال کا کہنا ہے کہ پہاڑوں سے پتھر توڑنے کا سلسلہ اب بھی جاری ہے۔ رات کے اندھیرے میں ٹرکوں پر پتھر لاد کر بھیجے جاتے ہیں۔

مقامی لوگوں کاکہنا ہے کہ آٹھ سے دس ٹرک روزانہ پتھر بھر کر لے جاتے ہیں۔

سندھ حکومت ہی کے ادارے سندھ وائلڈ لائف ڈپارٹمنٹ سے وابستہ میر اعجاز تالپور نے واضح کیا کہ کارونجھر کا پہاڑی سلسلہ بلکہ پورا ننگر پارکر کا علاقہ وائلڈ لائف سینکچری ’رن آف کچھ‘ کا حصہ ہے جو عالمی تحفظ یافتہ آب گاہ رامسر سائٹ بھی ہے جس کے معاہدے ’رامسر کنونشن‘ کا پاکستان بھی توثیق کنندہ ہے۔ میر اعجاز تالپور کا یہ بھی کہنا ہے کہ کارونجھر سے پتھر کاٹنے کی لیز مائنز اینڈ منرل ڈپارٹمنٹ آف سندھ نے دی ہے جو غیر قانونی ہے۔ ’ہم نے اس ادارے کو خط لکھا ہے کہ وہ اسے کینسل کرے کیونکہ اگر یہ عمل جاری رہا تو پہاڑی جنگلی حیات اس علاقے سے نقل مکانی کر جائے گی۔‘

یہ بھی یاد رہے کہ اس پہاڑی سلسلے میں 108کے قریب صدیوں پرانے ہندو اور جین مت کے مقدس مقامات موجود ہیں۔ ماہرین کا کہنا ہے کہ کارونجھر پہاڑی سلسلے کو نیشنل پارک قرار دے دیا جائے تاکہ یہاں ہر قسم کی تجارتی سرگرمیوں پر پابندی لاحق ہو۔ بس یہی ایک راستہ ہے اس قدیم اثاثے کو بچانے کا۔

پتھروں کو کاٹ کر بنائی گئی ٹائل


Summary: سندھ کے ضلع قمبر شہداد کوٹ کے ہندو خاندان کا الزام ہے کہ ان کی زمینوں پر قبضہ کر لیا گیا تھا جبکہ اس پر قابض خاندان کا کہنا ہے کہ یہ زمینیں انھوں نے خریدی تھیں۔

کیلاش اور ان کی والدہ سوری بی کے مطابق وہ سپریم کورٹ میں بھی مقدمہ جیت چکے ہیں لیکن ابھی تک زمینیں نہیں ملیں

’سارا سندھ جانتا ہے کہ ہم جدی پشتی زمیندار ہیں۔ قمبر شہداد کوٹ میں ہماری زمینیں ہیں۔ جن پر سنہ 1963 میں قبضہ کر لیا گیا تھا۔ سپریم کورٹ تک سے کیس جیت چکے ہیں۔ مگر ہمیں ہماری زمینیں واپس نہیں مل رہی ہیں۔ کہتے ہیں کہ تم ہندو ہو۔ خاموشی اختیار کر لو ورنہ حالات کے ذمہ دار خود ہو گے۔‘

یہ کہنا تھا کہ صوبہ سندھ کے ضلع قمبر شہزاد سے تعلق رکھنے والی خاتون سوری بی کا جو پیپلز پارٹی کے لانگ مارچ کے موقع پر اپنے خاندان کے ہمراہ اسلام آباد پہنچ کر احتجاج کر رہی تھیں۔ اس احتجاج میں ان کا بیٹا کیلاش کمار بھی ان کے ساتھ شامل تھا۔

سوری بی کہتی ہیں کہ ملک کی سب سے بڑی عدالت نے ’ہمارے حق میں ایک بار نہیں دو بار فیصلہ دے کر کہا کہ ہماری زمنیں ہمیں دی جائیں۔ مگر جب میں اپنے بیٹوں اور دیور کے ساتھ زمینوں پر جاتی ہوں تو وہاں پر حکام کہتے ہیں قبضہ لینے کے کاغذات پر دستخط کر دو اس کے بعد بندوق بردار ہمیں وہاں سے دھمکیاں دے کر نکال دیتے ہیں۔

کیلاش کمار اور ان کی والدہ سوری بی دہائیوں سے اپنی زمینوں کا قبضہ حاصل کرنے کے منتظر ہیں لیکن تاحال انھیں اس حوالے سے کوئی خاطر خواہ کامیابی نہیں ملی۔

’ہمارے آباؤاجداد نے تقسیم برصغیر کے وقت ہندو ہونے کے باوجود پاکستان اور سندھ دھرتی کو چھوڑ کر جانا گوارہ نہیں کیا تھا۔ اس کی ہمیں اتنی بڑی سزا مل رہی ہے کہ میرے بچے دربدر ہونے کے علاوہ پیسے پیسے کو محتاج ہو چکے ہیں۔ جان کے خطرے کے پیش نظر کبھی ایک علاقے اور کبھی دوسرے علاقے میں چھپتے ہیں۔‘

سوری بی کی مخالف پارٹی امتیاز بروہی کا دعویٰ ہے کہ یہ زمین ان لوگوں نے کیلاش کے دادا اور دادی سے ایک معاہدے کے تحت حاصل کی تھی۔ اس پر پچاس ساٹھ سال سے ان کا قبضہ ہے اور ’اس پر ہمارا حق ہے نہ کہ کیلاش کمار وغیرہ کا۔‘

وہ اس الزام کی تردید کرتے ہیں کہ انھیں ہندو ہونے کی بنا پر نفرت اور تعصب کا نشانہ بنایا جا رہا ہے۔ ’قمبر کوٹ شہداد میں ہندو بڑی تعداد میں موجود ہیں۔ ہمارے ان کے ساتھ اچھے تعلقات ہیں، ہم ان کی عزت کرتے ہیں۔ کیلاش وغیرہ صرف الزام تراشی کر رہے ہیں۔ پاکستان میں ہندؤوں سمیت سب کے حقوق محفوظ ہیں۔‘

اپنے حق کے لیے مظاہرے کے دوران

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

سوری بی کے بڑے بیٹے کیلاش کمار کہتے ہیں کہ’ یہ سب کچھ ہماری پیدائش سے بھی پہلے کا قصہ ہے۔ ضلع قمبر کے علاقے میں ہماری کوئی 238 ایکٹر زرعی زمینیں ہیں۔ اس زمین پر اس وقت ہمارے دادا کے مزارعوں نے دھوکہ دہی سے قبضہ کر لیا تھا۔ ہم اقلیت اور کمزور تھے۔ ہمارے دادا کو نہ صرف ڈرایا دھمکایا گیا بلکہ کوئی جعلی کاغذات وغیرہ بنا کر سول عدالت میں مقدمہ بھی کر دیا گیا۔‘

کیلاش کمار کہتے ہیں کہ ’اس مقدمے کا فیصلہ سنہ 1980 میں ہمارے حق میں آیا۔ جس پر ہماری مخالف پارٹی نے سیشن کورٹ میں اپیل کر دی۔ سیشن کورٹ میں ان کی اپیل پر فیصلہ ان کے حق میں 1999 میں آیا۔ جس پر ہم لوگ ہائی کورٹ چلے گئے۔ سنہ 2000 میں ہائی کورٹ سے فیصلہ ہمارے حق میں آیا تو وہ سپریم کورٹ میں چلے گے۔‘

کیلاش کمار کہتے ہیں کہ سپریم کورٹ نے سنہ 2015 میں ان کے حق میں فیصلہ سنایا تھا۔ ’جس کے بعد ہمیں محکمہ مال میں فیصلے کے مطابق کاغذات کو درست کرنے اور اپنے نام پر انتقال وغیرہ کروانے میں دو سال لگ گئے تھے۔ دو سال بعد زمینوں پر قبضہ لینے گئے تو وہاں پر مسلح لوگ موجود تھے۔ جنھوں نے ہمیں ڈرایا دھمکایا۔‘

کیلاش کمار کا دعویٰ ہے کہ صورتحال یہاں تک پہنچ گئی کہ انھیں اپنا آبائی ضلع بھی چھوڑنا پڑا جبکہ ’میرے چچا جواہر لعل کو پاکستان چھوڑ کر جانا پڑا۔ سال 2018 میں اس وقت کے سپریم کورٹ کے چیف جسٹس نے ہندؤوں کی زمینوں پر قبضے پر سو موٹو ایکش لیا تھا۔ سال 2019 میں سپریم کورٹ نے ہمیں زمینوں کا قبضہ دلانے کا حکم دیا تھا۔

وہ کہتے ہیں ’ہمیں انتظامیہ اور پولیس وہاں لے کر گئی، زمینوں کا قبضہ دلایا گیا۔ ہم سے انتظامیہ نے قبضہ لینے کے کاغذات پر دستخط کروائے۔ مگر چند دن بعد ایک بار پھر ہمیں زبردستی زمینوں سے باہر کر کے زمینوں پر قبضہ کر کے عدالت میں کوئی اور مقدمہ کر دیا گیا۔‘

ملکیت کے کاغذات بھی انھیں زمینوں کا قبضہ نہیں دلا سکے

کیلاش کمار دعویٰ کرتے ہیں کہ ’ہم نے اپنے تحفظ اور دھمکیوں کے خلاف درخواستیں دیں، مگر کوئی شنوائی نہیں ہوئی‘۔

سال 2018 میں سندھ پولیس کو دی گئی ایک درخواست پر پولیس کی جانب سے کی گئی تحقیقات پر کہا گیا ہے کہ قمبر شہداد کوٹ کی پولیس نے عدالتی حکم کے باوجود مناسب انداز میں قانون پر عمل در آمد نہیں کروایا۔

تحقیقات میں سفارش کی گئی تھی کہ اس وقت کے ڈی ایس پی اور ایس ایچ او کے خلاف کارروائی ہونی چاہیے۔ سفارشات میں کہا گیا تھا کہ ضلعے کے پولیس افسران کو ہدایت کی جانی چاہیے کہ وہ متاثرہ خاندان کے ساتھ رابطہ قائم کر کے ان کو ہر قسم کی قانونی مدد اور تحفظ فراہم کریں۔ تحقیقات میں کہا گیا تھا کہ متاثرہ خاندان کی شکایات پر مناسب انداز میں کارروائی نہیں ہوئی تھی۔

ایس ایس پی قمبر شہداد کوٹ سے رابطہ قائم کیا گیا۔ انھیں پیغام بھی چھوڑا گیا مگر انھوں نے کوئی جواب نہیں دیا۔

امتیاز بروہی دعویٰ کرتے ہیں کہ یہ ساری کہانی ہی غلط بتائی جا رہی ہے۔ ’ہم نے کبھی کسی کو دھمکیاں نہیں دی ہیں۔ ہم نے عدالت سے رجوع کر رکھا ہے۔ کیلاش کمار الزامات لگانے کی بجائے عدالت کے فیصلے کا انتطار کریں۔ یہ زمین ہمارے باپ دادا نے معاہدے کے تحت کیلاش کمار کے دادا اور دادی سے خریدی تھی۔‘

ڈپٹی کمشنر قمبر شہزاد جاوید نبی کھوسہ کے مطابق انتظامیہ سارے معاملے کو انتہائی سنجیدگی سے دیکھ رہی ہے۔ ’انتظامیہ نے سپریم کورٹ کے حکم پر کیلاش کمار کے خاندان کو زمینوں کا قبضہ دلا دیا تھا۔ اس کے بعد دوسری پارٹی نے سیشن جج کی عدالت میں قبضے کا کوئی مقدمہ کر دیا۔‘

ان کا کہنا تھا کہ ’ہم نے فیصلہ کر لیا ہے کہ عدالت سے فیصلے تک ان زمینوں کا قبضہ حکومت اپنے کنٹرول میں لینے جارہی ہے۔ ان پر جو بھی فصل وغیرہ ہے وہ حکومت کے کنٹرول میں ہوگی۔ اس وقت تک جب تک سیشن جج کی عدالت سے اس کا فیصلہ نہیں آ جاتا ہے۔‘

جاوید نبی کھوسہ کہتے ہیں کہ پولیس نے کیلاش کمار کے خاندان کو سکیورٹی بھی فراہم کر رکھی ہے۔ ’اگر انھیں لگتا ہے کہ دی گئی سکیورٹی کم ہے تو اس بارے میں وہ درخواست دے سکتے ہیں، ہم ان کی سکیورٹی بڑھانے کو تیار ہیں۔ قانون میں جو مدد ان کو چاہیے ہوگی، وہ ان کو ملے گی۔‘

کیلاش کمار کے چچا جواہر لعل کہتے ہیں کہ ’زمیندار ہونے کے باوجود ہندو ہونا ہمارا جرم ٹھہرا ہے۔ ہم ہاتھ جوڑ کر کہتے ہیں کہ ہمارے حال پر رحم کرو۔ ہم بہت سزا بھگت چکے ہیں۔ اب اس سے زیادہ تکالیف برداشت کرنا ہمارے بس میں نہیں ہے۔‘

امتیاز بروہی کہتے ہیں کہ ’ہمارے ضلعے میں کسی کو بھی ہندو ہونے کی بنا پر کسی قسم کے تعصب کا سامنا نہیں ہے۔ ہم ایسا سوچ بھی نہیں سکتے ہیں اور ہم پر امن اور مذہبی رواداری پر یقین رکھنے والے لوگ ہیں۔‘

کیلاش کمار کہتے ہیں کہ ’سپریم کورٹ سے ہمارے حق میں فیصلہ آنا ہمارے لیے مزید مسائل کا سبب بن چکا تھا۔

قمبر شہداد کوٹ شہر میں ہمارا جو مکان وغیرہ تھا وہ تو ہم مقدمے کے اخراجات وغیرہ پورا کرنے کے لیے پہلے ہی فروخت کر چکے ہیں۔ پہلے جیکب آباد اور پھر لاڑکانہ منتقل ہوئے مگر وہاں پر بھی دھمکیوں کا سلسلہ ختم نہ ہوا تو ہمیں کراچی منتقل ہونا پڑا۔‘

ان کا دعویٰ ہے کہ ان کی زمینوں کی سالانہ آمدن محتاط ترین اندازے کے مطابق تین کروڑ ہے۔ ’میں خود مجبوری کے عالم میں تیس ہزار روپے ماہوار پر استاد ہوں۔

’چھوٹے دو بھائیوں کو ایک فیکٹری میں بارہ اور دس ہزار روپے ماہوار پر ملازم رکھوایا ہوا ہے۔ ان کی تعلیم کا سلسلہ ختم ہو چکا ہے۔‘

کیلاش کمار کہتے ہیں کہ ان کے لیے ملازمت جاری رکھنا ممکن نہیں ہے۔ ’ہمیں سر عام دھمکیاں ملتی ہیں۔ ہمیں کہا جاتا ہے کہ ہم ہندو ہیں، ہم کسی کا کچھ نہیں کر سکتے۔ میں جواب میں کہتا ہوں کہ میں پاکستانی اور سندھی بھی ہوں۔ اپنے ملک اور زمین سے محبت بھی کرتا ہوں۔‘

جواہر لعل کہتے ہیں کہ ’مجھے اتنی دھمکیاں دی گئیں کہ میں پاکستان چھوڑنے پر مبجور ہوا۔ پاکستان چھوڑ کر مزید ذلیل و رسوا ہوا، جب سپریم کورٹ سے فیصلہ آیا تو امید بر آئی کہ شاید اب تکلیفیں دور ہو جائیں گی۔ مگر ہمیں ہماری زمین دکھائی گئی اور پھر واپس لے لی گئی۔ ہم اب بھی اس زمین کے لیے لڑ رہے ہیں۔‘

سوری بی کہتی ہیں کہ ’میں چادر اٹھا اٹھا کر کہتی ہوں کہ ہمارے حال پر رحم کرو۔ ہمارے ساتھ انصاف کرو۔ ہمارا کوئی جرم نہیں ہے۔ ماسوائے اس کے کہ ہم ہندو ہیں۔ ہندو ہونا ہمارے لیے جرم بنا دیا گیا ہے۔‘

امتیاز بروہی کہتے ہیں کہ مظلوم بن کر ہماری خریدی ہوئی زمین کو ہتھیانے کی کوشش نہ کی جائے۔ ’ہندوؤں کے ساتھ ہمارے علاقے میں ایسا کچھ نہیں ہے۔ یہ علاقے کی طاقتور کمیونٹی میں شمار ہوتے ہیں، مظلوم بننے کی کوشش کرنے کی جگہ ان کو قانونی جنگ لڑنی چاہیے۔‘


Summary: انڈیا کے مایہ ناز وکٹ کیپر بلے باز اور سابق کپتان مہندر سنگھ دھونی نے بین الاقوامی کرکٹ سے ریٹائرمنٹ کے چار سال بعد کامیابی کے ساتھ خود کو اپنی انڈین پریمیئر لیگ (آئی پی ایل) ٹیم چینئی سپر کنگز کے لیے ایک مضبوط لوئر آرڈر بیٹسمین میں تبدیل کر لیا ہے۔ سپورٹس جرنلسٹ سریش مینن کرکٹ کے 41 سالہ سپر سٹار کے نئے اوتار پر یہ تحریر لکھتے ہیں۔

جب رواں سیزن کا آئی پی ایل مکمل ہو جائے تو ٹرافی کو ایک نام دینا بُرا خیال نہیں ہوگا۔

اگر کوئی شخص اس ٹورنامنٹ کی علامت اور شائقین کی توجہ کا مرکز ہو سکتا ہے تو شاید اسے دھونی ہی ہونا چاہیے۔ وہ ہمیشہ سے آئی پی ایل کا چہرہ رہے ہیں اور ایسے میں 'ایم ایس دھونی ٹرافی' سونے پر سہاگے کا کام کرے گی۔

دھونی سنہ 2008 کے آئی پی ایل کے افتتاحی ایڈیشن میں سب سے مہنگے کھلاڑی تھے۔ پندرہ سال بعد بھی وہ چینئی سپر کنگز (سی ایس کے) کے سب سے قیمتی کھلاڑی بنے ہوئے ہیں اور اپنے آپ میں ان تمام چیزوں کا مجموعہ ہیں جو اس ٹی 20 ٹورنامنٹ کا سب سے زیادہ دلچسپ اور بہترین تصور ہے۔

یہاں تک کہ چینئی میں بھی، جسے فلمی ستاروں اور سیاست دانوں کا شہر کا جاتا ہے اور جہاں لاکھوں لوگ ایک طرح سے ان کی پوجا کرتے ہیں، وہاں بھی دھونی نمایاں نظر آتے ہیں، بطور خاص آئی پی ایل کے ان چند ہفتوں کے دوران۔

سی ایس کے اور ان کے مداحوں کے درمیان تعلق خاص ہے اور دھونی وہ شخص ہیں جو سی ایس کے کی علامت ہیں۔ وہ حیرت انگیز طور پر چھکا لگانے میں مہارت رکھتے ہیں اور نایاب ذہانت کے ساتھ ٹیم کی قیادت کرتے ہیں۔ جب تک وہ کریز پر ہیں سی ایس کے کا کوئی میچ ہارنے کا امکان نہیں رہتا ہے۔

چار سال قبل دھونی نے انٹرنیشنل کرکٹ سے ریٹائرمنٹ کا اعلان کیا تھا۔ اس کے بعد سے ہر سال ان کے تمام طرز کی کرکٹ چھوڑنے کے سوال نے ناقدین اور شائقین کے ذہنوں کو یکساں طور پر پریشان کیا ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

لیکن دھونی کے ذہن میں دوسری چیزوں نے  قبضہ کر رکھا ہے اور وہ یہ ہے کہ وہ اپنی ٹیم کو ایک اور کپ دینا چاہتے ہیں۔ وہ پہلے ہی چار بار اس کپ کو جیت چکے ہیں لیکن اس بار جیت کر وہ اسے پانچ کرنا چاہتے ہیں اور ممبئی انڈینز کی برابری کرنا چاہتے ہیں۔

دھونی آئی پی ایل میں سب سے اصلی کپتان بنے ہوئے ہیں، یہ وہ بندرگاہ ہے جہاں نوجوان اور اکثر اعتماد سے محروم کھلاڑی پناہ حاصل کرتے ہیں۔ بس یہی توقع کی جاتی ہے۔ وہ جولائی میں 42 سال کے ہو جائیں گے، اور ممکنہ طور پر صرف کپتانی کے لیے ہی ٹیم میں جگہ کے قابل ہیں، نہ صرف اپنی زیرک حکمت عملی کی وجہ سے بلکہ ان نوجوان کھلاڑیوں کو سہارا دینے کے لیے جو ان کی طرف امید کی نظروں سے دیکھتے ہیں۔

جب وہ انڈین ٹیم کے کپتان تھے تو دھونی نے ایک بار کہا تھا کہ وہ صرف ایک ایسی ٹیم چاہتے ہیں جو وقت پڑنے پر خود کو ٹرک کے سامنے پھینک دے۔ اور انھیں سی ایس کے میں ایسی ہی ٹیم ملی ہے۔

لیکن رواں سال دھونی کا بہت دیر سے آنا یہاں تک کہ نمبر 8 پر بیٹنگ کرنے کا فیصلہ ہے جس کی وجہ سے تبصرے ہو رہے ہیں۔ وہ گھٹنے کی انجری سے دوچار ہیں اور اس حوالے سے بظاہر انھوں نے اپنے کھلاڑیوں سے کہہ رکھا ہے کہ 'مجھے زیادہ دوڑانے پر مجبور نہ کریں۔' اس کے متعلق انھوں نے وضاحت کی ہے کہ ان کا کام 'آخری اوورز میں بیٹنگ کرنا اور گیند کو باہر پہنچانا' ہے۔

اور وہ یہ کام بڑے متاثر کن انداز سے کر رہے ہیں۔ رواں آئی پی ایل میں ان کا اسٹرائیک ریٹ 204 ہے، انھوں نے صرف 47 گیندوں کا سامنا کیا 96 رنز بنائے ہین اور ہر 4.7 گیندوں پر ایک چھکے کی اوسط سے 10 چھکے لگائے ہیں۔

نمبر 8 پر بیٹنگ کرتے ہوئے انھوں نے دہلی کیپٹلز کے خلاف نو گیندوں میں 20 رنز بنائے اور ان کی ٹیم 27 رنز سے وہ میچ جیت گئی۔ انھوں نے سی ایس کے ہوم سیزن کا آغاز فاسٹ بولر مارک ووڈ کو پہلی دو گیندوں پر چھکے مار کر کیا۔ پنجاب کنگز کے خلاف نمبر 6 پر بیٹنگ کرتے ہوئے انھوں نے چار گیندوں پر دو چھکوں کی مدد سے 13 رنز بنائے۔

مجھے ایسا کوئی وقت یاد نہیں جب کسی ٹیم کے نمبر 8 بلے باز کی آمد کا اس بے صبری کے ساتھ انتظار کیا جاتا رہا ہو۔

ان کے ساتھی ساتھی رویندر جڈیجہ نے کہا ہے کہ وہ نمبر 7 پر بیٹنگ کرنے جانے کے زیادہ خواہش مند نہیں کیونکہ تب تک 'دھونی، دھونی' کے نعرے لگنا شروع ہو جاتے ہیں اور ناظرین (صرف چنئی میں ہی نہیں) ایک وکٹ کے آؤٹ ہونے کی دعا کرنے لگتے ہیں تاکہ وہ دھونی کو کھیلتا دیکھ سکیں۔

دھونی کا نیا اوتار دو طرح کے کھلاڑیوں کے لیے پیغام ہو سکتا ہے: ایک وہ جو نمبر 3 سے نیچے بیٹنگ کرتے ہیں اور جن کا واحد کام چھکا لگانا ہے، اور صرف کریز پر ٹکے رہنا نہیں ہے۔

اور دوسرے عمر رسیدہ بلے بازوں کے لیے ان کا پیغام یہ ہے کہ ٹی ٹوئنٹی میں بڑے ہٹس لگا کر اپنے آپ کو کارآمد بنائیں، اور ان کے ہونے کا یہی واحد جواز ہے۔

ریڈ بال کرکٹ میں چیزیں اس کی الٹ ترتیب میں جاتی ہیں۔ روہن کنہائی یا سچن ٹنڈولکر جیسے کھلاڑی جو گیند کو شاندار طرح سے مارنے سے شروع ہوتے ہیں لیکن اکثر اپنا گارڈ بدلتے ہیں اور سیدھے بیٹ سے کھیلتے ہیں، اور باؤنڈری مارنے کے بجائے رنز جمع کرنے لگتے ہیں۔

وائٹ بال کرکٹ میں یہ رویہ غلط ہے۔ دھونی کہتے ہیں کہ نو گیندوں پر 20 رنز بنانا 70 گیندوں پر 50 رنز سے زیادہ مفید ہے۔

41 سال کی عمر میں ٹی 20 کھیلنے کے قابل ہونے کے لیے اس قسم کی خود آگاہی اور فٹنس کی ضرورت ہوتی ہے جس کا دھونی مظاہرہ کر رہے ہیں۔ اس کے بعد اس کے لیے جذبہ بھی درکار ہے خاص طور پر  ایسی صورت میں جب آپ کو خود کو ثابت کرنے کی بھی ضرورت نہ ہو۔

اس بات کو قبول کرنے میں ایک عاجزی اور آگاہی کی ضرورت ہے کہ بڑی سنچری اور نصف سنچری ماضی کی بات ہو چکی ہے اور ویسے بھی اس کھیل میں اس سے زیادہ قابل رحم اور کوئی چیز نہیں ہے کہ ایک سابق عظیم کھلاڑی اپنے شاندار دنوں کو دوبارہ حاصل کرنے کی کوشش کرے۔

ان تمام سالوں میں کوئی بھی دھونی کے دماغ میں نہیں جھانک سکا ہے۔ ہر بار جب انھوں نے اپنی ریٹائرمنٹ کا اعلان کیا، پہلے سرخ بال سے، اور پھر سفید بال کی کرکٹ سے، انھوں نے سب کو حیران کردیا۔ کیا یہ آئی پی ایل میں ان کا آخری سال ہوگا؟ شاید ہاں، یا شاید نہیں۔

بہر حال آئی پی ایل ٹرافی کا نام ان کے نام پر رکھنا مناسب ہوگا۔ آخر کار، یہ ان کی ٹیم تھی جس نے انڈیا کو سنہ 2007 کا ورلڈ کپ جتایا تھا اور آئی پی ایل کو فروغ دیا۔

سریش مینن نے تنڈولکر اور بشن بیدی جیسے کرکٹرز پر کتاب لکھی ہے۔


Summary: اس عبادت کے باہر پولیس اہلکار بھی تعینات تھے۔ واقعے کی سوشل میڈیا پر موجود ویڈیوز میں دیکھا جا سکتا ہے کہ کچھ پولیس اہلکار گارڈ کو بچانے کی بھی کوشش کر رہے ہیں اور ہجوم سے لوگ نکل کر ان پر تشدد کر رہے ہیں۔

’ہم 40 منٹ تک کمرے میں محصور رہے۔ اس دوران حملہ آور توڑ پھوڑ کرتے رہے، کچھ عرصہ قبل جب حملہ ہوا تھا اس وقت یہاں کوئی نہیں تھا لیکن اس بار 10 لوگ عبادت کے لیے یہاں موجود تھے۔‘

واصف شیخ ( فرضی نام) پیر کی دوپہر احمدی برادری کی اس عبادت گاہ میں موجود تھے جہاں حملہ آوروں نے توڑ پھوڑ کی۔ یہ واقعہ صوبائی دارالحکومت کراچی کے علاقے موبائل مارکیٹ کے قریب پیش آیا جس پر پولیس نے مقدمہ درج کر کے تین افراد کو حراست میں لیا ہے۔

واصف شیخ نے بی بی سی کو واقعے کی تفصیل بتاتے ہوئے کہا کہ لگ بھگ دوپہر ڈیڑھ بجے کا وقت تھا جب وہ عبادت کی ادائیگی میں مصروف تھے۔ وہ بتاتے ہیں کہ جیسے ہی انھوں نے عبادت ختم کی تو دیکھا کہ چار پانچ لوگ جن کے چہروں پر نقاب تھا دیوار پھلانگ کر عبادت گاہ کے اندر داخل ہو گئے۔

’اندر داخل ہونے والوں نے مرکزی دروازہ کھولا جس کے بعد باہر موجود دیگر لوگ بھی آ گئے جنھوں نے بڑے بڑے ہتھوڑے اٹھائے رکھے تھے۔‘

واصف نے بتایا کہ ’حملہ آوروں نے دروازے، کولر، گملے توڑے اور چھت پر جا کر مزید توڑ پھوڑ شروع کر دی۔

’چوکیدار نے ابتدا میں انھیں روکنے کی کوشش کی کیونکہ اوپر اس کی فیملی رہتی تھی۔ اس نے ہوائی فائرنگ بھی کی لیکن حملہ آور اس کو گھسیٹ کر باہر لے گئے اور تشدد کا نشانہ بنایا۔‘

یاد رہے کہ گذشتہ سات ماہ میں احمدی برادری کی اس عبادت گاہ پر یہ دوسرا حملہ ہے۔ رواں سال فروری کے پہلے ہفتے میں حملہ آوروں نے عبادت گاہ کے میناروں کو نقصان پہنچایا تھا۔

واصف شیخ نے بتایا کہ اس سے قبل جب حملہ ہوا تھا تو اندر کوئی عبادت گزار موجود نہیں تھے۔ ’(مگر) اس حملے کے وقت وہ ہال میں موجود تھے اور اندر سے دروازہ بند کر دیا گیا تھا۔ ہمیں سمجھ میں نہیں آ رہا تھا کہ کیا کریں، ہم خوفزدہ تھے۔‘

فروری میں پیش آنے والے واقعے کے بعد اس عبادت گاہ کے باہر پولیس اہلکار بھی تعینات کیے گئے تھے۔ گذشتہ روز پیش آنے والے واقعے کی سوشل میڈیا پر موجود ویڈیوز میں دیکھا جا سکتا ہے کہ کچھ پولیس اہلکار سکیورٹی پر تعینات چوکیدار کو حملہ آوروں سے بچانے کی بھی کوشش کر رہے ہیں اور ہجوم سے لوگ نکل کر ان پر تشدد کر رہے ہیں۔

اس عبادت گاہ سے متعلقہ پریڈی تھانہ چند فرلانگ پر واقع ہے۔

تاہم اس واقعے پر سرکار کی مدعیت میں پولیس اہلکاروں پر حملے اور لوٹ مار کا مقدمہ درج کیا گیا ہے۔

اس مقدمے میں پولیس اے ایس آئی نے مؤقف اختیار کیا ہے کہ وہ تین پولیس کانسٹیبلز کے ساتھ احمدی ہال پر تعینات تھے، تقریبا پونے دو بجے 15 سے 20 حملہ آوروں نے حملہ کر دیا اور انھیں گھیر لیا۔

مدعی کے مطابق ملزمان نے فرار ہونے کے وقت ایک کانسٹیبل سے موبائل فون بھی چھینے اور اس دوران تین ملزمان کو پولیس نے حراست میں لیا۔

ڈی آئی جی عرفان بلوچ نے بی بی سی کو بتایا کہ پولیس فوری طور پر جائے وقوعہ پر پہنچ گئی تھی ’ورنہ بڑا نقصان ہونے کا خدشہ تھا۔‘

ان کے مطابق تین مشتبہ ملزمان کو گرفتار کر کے ایف آئی آر درج کی گئی ہے۔ ان کا دعویٰ ہے کہ ’ویڈیوز پرانی ہیں، اس حملے میں مینار نہیں گرائے گئے۔‘

دوسری جانب احمدیہ جماعت کے ترجمان کا کہنا ہے کہ اس بار بھی حملہ آوروں نے میناروں کو ضرب لگائی ہے۔ واصف شیخ کے مطابق حملہ آور چالیس منٹ تک عبادت گاہ پر توڑ پھوڑ کرتے رہے اور اطمینان کرنے کے بعد وہ یہاں سے چلے گئے تھے۔

واصف شیخ کا کہنا تھا کہ پولیس باہر موجود ہوتی ہے لیکن جب تک نفری زیادہ نہ ہو کارروائی نہیں کرتی۔ وہ کہتے ہیں کہ حملے کے وقت پولیس اہلکار موجود تھے لیکن حملہ آوروں کو روک نہیں پائے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

پاکستان میں انسانی حقوق کے کمیشن کی 2022 کی سالانہ رپورٹ کے مطابق گذشتہ ایک سال میں احمدی کمیونٹی کی 90 قبروں اور 10 عبادت گاہوں کی بے حرمتی کی گئی جبکہ 105 احمدیوں پر 25 مقدمات دائر کیے گئے۔

دوسری جانب احمدیہ جماعت کے انسانی حقوق شعبے کی جانب سے جاری کی گئی رپورٹ کے مطابق 2022 میں تین احمدیوں کو عقیدے کی بنیاد پر قتل کیا گیا، 108 احمدوں پر مقدمات دائر کیے گئے، 14 مساجد اور 197 قبروں کی بے حرمتی کی گئی۔

اسی طرح رواں سال یعنی 2023 میں 10 احمدی عبادت گاہوں کے مینار گرائے گئے۔

کراچی میں آٹھ ماہ کے دوران یہ چوتھا حملہ تھا۔ اس سے قبل مارٹن روڈ اور ڈرگ روڈ پر واقع عبادت گاہوں پر بھی اسی نوعیت کے حملے ہو چکے ہیں۔ احمدیہ جماعت کے ترجمان کے مطابق انھوں نے پہلے بھی مقدمہ درج کرایا تھا۔ اس کے علاوہ ڈرگ روڈ اور مارٹن روڈ عبادت گاہوں پر حملے کے بھی مقدمات درج ہوئے ہیں لیکن عملی طور پر کچھ نہ ہو سکا۔

ان کے مطابق حملے کی ویڈیوز موجود ہیں، حملے آور نظر آ رہے ہیں جن کی گرفتاری مشکل نہیں۔ ’ایسے عناصر پاکستان میں انتہا پسندی کو فروغ دے رہے ہیں۔‘

یاد رہے کہ فروری میں حملے کے بعد ایس ایچ او پریڈی انسپیکٹر سجاد آفریدی نے بتایا تھا کہ انھیں ایک درخواست موصول ہوئی تھی جس میں کہا گیا تھا اس عبادت گاہ پر مینار موجود ہیں جو اسلام کے خلاف ہے کیونکہ امتناع احمدی آرڈیننس کے تحت احمدی برادری اسلامی شعائر استعمال نہیں کر سکتے۔

انھوں نے بتایا کہ ’ہم نے ختم نبوت موومنٹ کے رہنماؤں اور احمدی عمائدین کے ساتھ متعدد ملاقاتیں کیں، ڈی سی جنوبی نے بھی انھیں طلب کیا تاکہ معاملے کا پُرامن طریقے سے حل تلاش کیا جائے لیکن بات نہیں بنی تو ختم نبوت موومنٹ والے کورٹ چلے گئے اور انھوں نے حکم لیا کہ اگر یہ قابل گرفت جرم ہے تو ایف آئی آر درج کی جائے۔‘

’ان کے بیانیے کے مطابق یہ قابل گرفت جرم تھا لہذا ان کی ایف آئی آر درج کر دی گئی۔‘


Summary: ’ہمارے پاس کھانا خریدنے کے لیے کوئی پیسہ نہیں تھا، اسی لیے میں نے مقامی مسجد میں اعلان کر دیا ہے کہ میں اپنی بیٹی کو فروخت کرنا چاہتا ہوں۔‘ بھوک کیسے افغان شہریوں کو اپنی بیٹیاں اور اعضا فروخت کرنے پر مجبور کر رہی ہے؟

غلام حضرت (درمیان میں) نے کہا کہ وہ بعض اوقات اپنے چھ بھوکے بچوں کو نیند کی گولیاں دے کر سلا دیتے ہیں

افغانستان میں کئی والدین اپنے بھوک سے نڈھال بچوں کو سلانے کے لیے نیند والی ادوایات دینے پر مجبور ہو چکے ہیں اور کچھ محض زندہ رہنے کے لیے اپنی بیٹیاں اور اپنے اعضا فروخت کر چکے ہیں۔ طالبان کے اقتدار سنبھالنے اور بیرونِ ملک افغانستان کے اثاثے منجمد کیے جانے کے بعد ان دنوں میں لاکھوں افغان قحط اور بھوک کے دہانے پر پہنچ گئے ہیں۔

افغان شہری عبدالوہاب کہتے ہیں کہ ’ہمارے بچے ہر وقت بلکتے رہتے ہیں اور سو نہیں پاتے۔ ہمارے پاس کھانے کو کچھ بھی نہیں۔‘

’ہم دوائیوں کی دکان سے گولیاں لا کر بچوں کو دے دیتے ہیں تاکہ ان پر غنودگی طاری ہو جائے اور وہ سو جائیں۔

عبدالوہاب افغانستان کے تیسرے بڑے شہر ہرات سے تھوڑی ہی دور مٹی سے بنے ہوئے چھوٹے چھوٹے مکانوں والی ایک بستی میں رہتے ہیں۔ یہ بستی گذشتہ کچھ عشروں میں خاصی پھیل چکی ہے جہاں جنگ اور اور قدرتی آفات سے بےگھر ہو جانے والے خاندان آ کر بستے رہے ہیں۔

جب ہم وہاں پہنچے تو کوئی درجن بھر مردوں نے ہمیں گھیر لیا جن میں عبدالوہاب بھی شامل تھے۔ ہم نے ان سے پوچھا کہ ایسے کتنے والدین ہیں جو بچوں کو سلانے کے لیے دوائیاں دے رہے ہیں؟

سب کا ایک ہی جواب تھا ’ ہم میں سے بہت سے، بلکہ ہم تمام لوگ۔‘

اس موقع پر غلام حضرت نے اپنے چوغے کی جیب میں ہاتھ ڈالا اور گولیوں کا ایک پتہ ہمارے سامنے کر دیا۔ یہ ’ایلپرازولوم‘  نامی گولیوں کا پتہ تھا جو عموماً ذہنی دباؤ کے شکار مریضوں کو دی جاتی ہیں۔

اس قسم کی پانچ گولیاں دس افغانی روپے میں مل جاتی ہیں جبکہ اسی قیمت میں صرف ایک روٹی ملتی ہے

غلام حضرت کے چھ بچے ہیں، جن میں سب سے چھوٹا ایک سال کا ہے۔

انھوں نے کہا کہ ’حتیٰ کہ میں ایک سال کے بچے کو بھی یہ گولی کھلا دیتا ہوں۔‘

باقی لوگوں نے بھی ہمیں ’ایسیٹلوپرام‘ اور ’سیراٹالین‘ کے پتے دکھائے اور بتایا کہ وہ اپنے بچوں کو یہ گولیاں دے رہے ہیں۔ یہ دوائیں بھی عموماً  ڈیپریشن اور بے چینی کے علاج کے لیے تجویز کی جاتی ہیں۔

ڈاکٹر بتاتے ہیں کہ اگر یہ دوائیں ایسے چھوٹے بچوں کو دی جاتی ہیں جن کو مناسب غذائیت نہیں مل رہی، تو نہ صرف ان کے جگر کو نقصان پہنچ سکتا ہے بلکہ دیگر  بے شمار مضر اثرات ہو سکتے ہیں جن میں  بدن ٹوٹنا، نیند نہ آنا اور بچوں کے رویے پر منفی اثرات بھی شامل ہو سکتے ہیں۔

’اگر ہم ایک رات کھانا کھاتے ہیں تو دوسری رات نہیں کھاتے۔ گردہ فروخت کرنے کے بعد مجھے لگتا ہے کہ میں آدھا ہو گیا ہوں‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

ہم ادویات کی ایک مقامی دکان پر بھی گئے جہاں ہمیں معلوم ہوا کہ اس قسم کی پانچ گولیاں دس افغانی (تقریباً 25 پاکستانی روپے) میں مل جاتی ہیں۔ ہرات میں ایک روٹی کی قیمت بھی دس افغانی ہے۔

ہم جن لوگوں سے ملے وہ پورے پورے خاندان روزانہ چند روٹیوں پر گزارہ کرتے ہیں۔ ایک خاتون نے ہمیں بتایا کہ ان کے خاندان کے افراد صبح خشک روٹی کھاتے ہیں اور پھر بچی ہوئی روٹیوں کو رات کو پانی لگا کر قدرے نرم کر لیتے ہیں۔

ادھر اقوام متحدہ کا کہنا تھا کہ اس وقت افغانستان میں ایک انسانی ’تباہی‘ آشکار ہو رہی ہے۔

ہرات کے نواح میں رہنے والے خاندانوں کے زیادہ تر مرد دیہاڑی دار مزدور ہیں اور یہ لوگ کئی برسوں سے مشکل کی زندگی گزار رہے تھے۔

لیکن جب گذشتہ سال اگست میں طالبان نے اقتدار سنبھالا اور عملی طور پر حکومت بھی اپنے ہاتھ میں لے لی، جسے بین الاقوامی طور پر تسلیم نہیں کیا گیا ہے، تو بیرونِ ملک افغانستان کے مالی اثاثوں کو منجمد کر دیا گیا۔ اس کے بعد شروع ہونے والی معاشی بدحالی کے نتیجے میں ان مزدوروں کو ہفتے کے اکثر دنوں میں کام ملنا بھی بند ہو گیا۔

اور اگر لوگوں کو کسی دن مزدوری مل بھی جاتی ہے تو ان کی کمائی ایک سو افغانی سے زیادہ نہیں ہوتی۔

اپنے دورے کے دوران ہم جہاں بھی گئے ہم نے یہی دیکھا کہ اپنے خاندانوں کو بھوک سے بچانے کے لیے لوگ انتہائی اقدامات اٹھا رہے ہیں۔

مثلاً عمار (فرضی نام) نے ہمیں اپنے پیٹ سے کمر تک جاتے ہوئے ٹانکوں کے نشان دکھاتے ہوئے بتایا کہ تین ماہ پہلے وہ اپنا گردہ نکلوا کر فروخت کرنے پر مجبور ہو گئے تھے۔ آپریشن کے اس نو انچ لمبے زخم پرگلابی رنگ کے نشان نظر آ رہے تھے جن سے ظاہر ہو رہا تھا کہ ان کے ٹانکے ابھی پوری طرح مندمل نہیں ہوئے ہیں۔

عمار کی عمر 20 سے 30 سال کے درمیان ہے، یعنی عمر کا وہ حصہ جب کوئی اپنے جوبن پر ہوتا ہے۔ ہم نے ان کے تحفظ کی خاطر عمار کا اصلی نام نہیں بتایا۔

ان کا کہنا تھا کہ ’میرے پاس کوئی اور راستہ نہیں تھا۔ میں نے سُن رکھا تھا کہ آپ ایک مقامی ہسپتال کو اپنا گردہ فروخت کر سکتے ہیں۔ میں وہاں گیا اور بتایا کہ میں بھی گردہ دینا چاہتا ہوں۔ چند ہی ہفتے بعد مجھے ان کا فون آ گیا اور انھوں نے مجھے بُلا لیا۔‘

’انھوں نے میرے کچھ ٹیسٹ کیے، پھر انھوں نے مجھے کوئی ٹیکہ لگایا جس سے میں بے ہوش ہوگیا۔ مجھے ڈر لگا رہا تھا لیکن میرے پاس کوئی اور رستہ نہیں تھا۔‘

عمار کوگردے کے بدلے میں  تقریباً دو لاکھ 70 ہزار افغانی (3100 ڈالر) دیئے گئے

عمار کو تقریباً دو لاکھ 70 ہزار افغانی (3100 ڈالر) دیے گئے، جن میں سے زیادہ تر وہ قرض ادا کرنے میں خرچ ہو گئے جو عمار نے اپنے خاندان کے لیے خوراک خریدنے کے لیے لیا تھا۔

’اگر ہم ایک رات کھانا کھاتے ہیں تو دوسری رات نہیں کھاتے۔ گردہ فروخت کرنے کے بعد مجھے لگتا ہے کہ میں آدھا ہو گیا ہوں۔ مجھے ناامیدی کا احساس ہوتا ہے۔ اگر زندگی یوں ہی چلتی رہی تو مجھے لگتا ہے میں مر جاؤں گا۔‘

افغانستان میں لوگوں کا اپنے اعضا فروخت کر دینا کوئی ایسی بات نہیں جو ہم نے پہلے نہ سنی ہو اور ایسا طالبان کے آنے سے پہلے بھی ہوتا رہا ہے۔ لیکن آج کل اس درد ناک تجربے سے گزرنے کے بعد بھی لوگوں کو محسوس ہوتا ہے کہ ان کے پاس زندگی گزرانے کے لیے پیسے نہیں ہیں۔

گھر کے سازو سامان سے تقریباً خالی ایک سرد مکان میں ہماری ملاقات ایک ایسی خاتون سے بھی ہوئی جن کے بقول انھوں نے اپنا ایک گردہ سات ماہ پہلے بیچ دیا تھا۔ اس خاندان کو بھی وہ قرض لوٹانا تھا جو انھوں نے بھیڑیں خریدنے کے لیے لیا تھا۔ ان کی بھیڑوں کا پورا ریوڑ چند سال پہلے سیلاب میں مر گیا جس کے بعد خاندان کا ذریعہ معاش بھی ختم ہو گیا۔

اس خاتون کو گردہ فروخت کر کے دو لاکھ 40 ہزار افغانی (2700 ڈالر) ملے تھے لیکن یہ رقم بھی ان کے لیے ناکافی ثابت ہوئی۔

’اب ہمیں مجبور کیا جا رہا ہے کہ ہم اپنی دو سالہ بیٹی کو بھی فروخت کر دیں۔ جن لوگوں سے ہم نے قرض لیا تھا وہ ہمیں روزانہ ڈراتے ہیں اور کہتے ہیں کہ اگر پیسے واپس نہیں کر سکتی تو اپنی بیٹی ہمیں دے دو۔‘

مذکورہ خاتون کے شوہر کا کہنا تھا کہ ’مجھے اپنے حالات دیکھ کر بہت شرمندگی محسوس ہوتی ہے۔ کسی وقت میں سوچتا ہوں کہ یوں زندہ رہنے سے تو مر جانا ہی بہتر ہے۔‘

ہمیں افغانستان میں یہ بار بار سننے کو ملا کہ لوگ اپنی بیٹیاں فروخت کر دیتے ہیں۔

نظام الدین کا کہنا تھا کہ ’میں نے اپنی پانچ سال کی بیٹی ایک لاکھ افغانی کے عوض فروخت کر دی ہے۔‘ یہ بتاتے ہوئے نظام الدین نے اپنا ہونٹ کاٹ لیا اور ان کی آنکھیں بھر آئیں۔

ہماری معلومات کے مطابق اس سے آدھی سے بھی کم رقم آپ کو گردہ بیچ کر مل جاتی ہے۔

یہاں پر لوگ جس عزت نفس اور وقار کے ساتھ اپنی زندگی گزار رہے تھے، بھوک نے اسے تباہ کر دیا ہے۔

مقامی برادری کے سربراہ عبدالغفور کے بقول ’ہم جانتے ہیں کہ یہ کام اسلامی قوانین کے خلاف ہے کہ ہم اپنے بچوں کی زندگی کو خطرے میں ڈال رہے ہیں، لیکن ہمارے سامنے کوئی اور راستہ نہیں بچا ہے۔‘

نازیہ چودہ برس کی ہو گی تو اسے پیسوں کے بدلے اپنے ہونے والے شوہر کے حوالے کر دیا جائے گا

ایک گھر میں ہماری ملاقات چار سالہ نازیہ سے بھی ہوئی، ایک ہنستی کھیلتی بچی جو شکلیں بنا بنا کر اپنے 18 ماہ کے بھائی شمس اللہ کو ہنسا رہی تھی۔

نازیہ کے والد، حضرت اللہ نے ہمیں بتایا کہ ’ہمارے پاس کھانا خریدنے کے لیے کوئی پیسہ نہیں ہے، اسی لیے میں نے مقامی مسجد میں اعلان کر دیا ہے کہ میں اپنی بیٹی کو فروخت کرنا چاہتا ہوں۔‘

نازیہ کا سودا پہلے ہی جنوبی صوبے قندہار میں ایک خاندان کے ساتھ ہو چکا ہے اور جب نازیہ 14 سال کی ہو گی تو اسے خاندان کے لڑکے کے ساتھ  شادی کے لیے وہاں بھیج دیا جائے گا۔ اس کا مطلب یہ ہوا کہ حضرت اللہ  نے نازیہ کے بدلے میں دو جگہ سے پیسے پکڑ لیے ہیں۔

’ان میں سے زیادہ تر رقم میں خوراک خریدنے پر خرچ کر چکا ہوں، اور کچھ اپنے چھوٹے بیٹے کی دواؤں پر لگا چکا ہوں۔ آپ میرے بیٹے کو خود دیکھ لیں، اس میں خوراک کی کتنی کمی ہے۔‘ یہ کہتے ہوئے حضرت اللہ نے ہمیں شمس اللہ کا پھُولا ہوا پیٹ دکھانے کے لیے اس کے پیٹ سے کرتا اوپر اٹھا دیا۔

بچوں میں غذائیت کی کمی کی بڑھتی ہوئی خوفناک شرح اس بات کا ثبوت ہے کہ افغانستان میں پانچ سال سے کم عمر کے بچوں کو بھوک کتنی بری طرح متاثر کر رہی ہے۔

ڈاکٹروں اور طبی ماہرین کی عالمی تنظیم ’ایم ایس ایف‘ کے مطابق ملک بھر میں غذائیت کی کمی کا علاج کرنے والے مراکز میں لائے جانے والے بچوں میں گزشتہ برس کے مقابلے میں اس سال 47 فیصد کا اضافہ ہو چکا ہے۔

ہرات میں قائم اس تنظیم کا مرکز نہ صرف اس صوبے میں بلکہ غور اور بادغیص کے قریب صوبوں میں، وہ واحد مرکز ہے جس کے پاس اچھا سازو و سامان اور سہولیات موجود ہیں۔ گزشتہ ایک سال میں یہاں لائے جانے والے بچوں کی تعداد میں 55 فیصد اضافہ ہو چکا ہے۔

پچھلے ایک سال کے دوران بچوں کی بڑھتی ہوئی تعداد کا مقابلہ کرنے کے لیے انتظامیہ نے مرکز میں بستروں کی تعداد میں بھی اضافہ کر دیا ہے۔ لیکن اس کے باوجود ایسا کم ہی ہوتا ہے کہ یہاں کوئی بستر خالی پڑا ہو۔ یہاں لائے جانے والے ایسے بچوں کی تعداد بڑھتی جا رہی ہے جنہیں غذائیت کی کمی کے ساتھ ساتھ کئی دیگر امراض کا بھی سامنا ہوتا ہے۔

ان ہی بچوں میں ایک امید بھی ہے جسے غذائیت کی کمی کے ساتھ ساتھ ہرنیا اور سیپسِز (جسم کا سکڑ جانا) کے امراض بھی ہیں۔ امید کی عمر 14 ماہ ہے لیکن اس کا وزن صرف 4 کلو گرام ہے۔ ڈاکٹروں نے ہمیں بتایا کہ اس عمر کے بچے کا کم از کم وزن عموماً چھ اعشاریہ چھ کلو ہوتا ہے۔ امید کی والدہ کا کہنا تھا کہ جب بچے کو بہت زیادہ الٹیاں شروع ہو گئیں تو اسے ہسپتال پہنچانے کے لیے بھی انھیں پیسے ادھار لینا پڑے۔

امید 14 ماہ کا ہے لیکن اس کا وزن تقریباً نوزائیدہ بچے کے برابر ہے

ہم نے یہ سوال ہرات میں طالبان کی حکومت کے ترجمان حمیداللہ متوکّلی کے سامنے رکھا کہ وہ  اپنے صوبے میں بھوک سے نمٹنے کے لیے کیا کر رہے ہیں۔

ان کا کہنا تھا کہ ’یہ صورتحال افغانستان پر لگائی جانے والی بین الاقوامی پابندیوں اور بیرون ملک ہمارے اثاثے منجمد کرنے کا نتیجہ ہے۔ ہماری حکومت کوشش کر رہی ہے کہ ان لوگوں کا اندازہ لگایا جائے جن کو اصل میں خوراک کی ضرورت ہے۔ بہت  سے لوگ اپنی حالت کے بارے میں جھوٹ بولتے ہیں کیونکہ وہ سمجھتے ہیں کہ ایسا کرنے سے انھیں امداد مل جائے گی۔‘

ہم نے انھیں بتایا کہ ہم نے اس کے بہت ثبوت دیکھے ہیں کہ صورتحال کس قدر ابتر ہے، لیکن ترجمان اپنی اسی توجیح پر اصرار کرتے رہے کہ لوگ جھوٹ بول رہے ہیں۔

اس کے علاوہ حمیداللہ متوکّلی نے یہ بھی کہا کہ طالبان روزگار کے مواقع پیدا کرنے کی کوشش کر رہے ہیں۔ ’ہم فولاد کی کانیں کھولنے اور گیس کی پائپ لائن بچھانے کے منصوبے پر بھی غور کر رہے ہیں۔‘

اس کا امکان کم ہی ہے کہ یہ منصوبے جلد شروع ہو جائیں گے۔

لوگوں نے ہمیں بتایا کہ انھیں محسوس ہوتا ہے کہ طالبان کی حکومت اور بین الاقوامی برادری، دونوں نے انھیں بے یارومددگار چھوڑ دیا گیا ہے۔

بھوک ایک ایسی مہلک چیز ہے جس کے اثرات ہمیشہ یکدم ظاہر نہیں ہوتے۔

ہو سکتا ہے کہ دنیا کے نظروں سے دُور، افغانستان میں پیدا ہونے والا یہ بحران کبھی بھی صحیح معنوں میں سب کے سامنے نہ آئے اور اس کی وجہ یہ ہے کہ کوئی اس کا شمار ہی نہیں کر رہا۔

اس رپورٹ کی تیاری میں اموجن اینڈرسن اور ملک مدثّر نے بھی حصہ لیا۔


Summary: ایشیا کپ کا آغاز بالکل ویسا ہی ہوا جیسے اکثر افراد نے سوچا تھا اور پاکستان نے افتتاحی میچ میں نیپال کو 238 رنز سے شکست دے دی۔

اس میچ میں پاکستان نے بیٹنگ کی شروعات میں مشکلات کے باوجود اختتام دھواں دار انداز میں کیا جس میں بابر اعظم اور افتخار احمد کی جارحانہ بیٹنگ نیپالی بولرز پر حاوی رہی، اسی طرح پاکستانی بولنگ نے آغاز سے ہی غلبہ برقرار رکھا۔

فیلڈنگ میں فخر زمان کا کیچ اور شاداب خان کی بولنگ نے بھی نیپالی بلے بازوں کو زیادہ دیر وکٹ پر ٹکنے نہیں دیا۔اس بڑی فتح کے باعث پاکستان ایک اچھا نیٹ رن ریٹ بھی حاصل کرنے میں کامیاب ہو گیا ہے۔

ایشیا کپ کے افتتاحی میچ میں پاکستان نے ٹاس جیت پر پہلے بیٹنگ کا فیصلہ کیا اور کپتان بابر اعظم اور افتخار احمد کی شاندار سنچریوں کی بدولت پاکستان نیپال کو فتح کے لیے 343 رنز کا بڑا ہدف دینے میں کامیاب رہی۔

بیٹنگ کی ورلڈ رینکنگ میں نمبر ون بلے باز بابر اعظم نے 131 گیندیں کھیل کر 151 رنز بنائے جبکہ افتخار احمد نے ون ڈے میچوں میں اپنی پہلی سنچری 71 گیندوں پر مکمل کی۔

پاکستان کی اننگز کا آغاز کچھ اتنا خاص نہیں تھا اور پہلی مرتبہ ایشیا کپ کا حصہ بننے والی نیپالی ٹیم کے بولرز نے ابتدائی 28 اوورز تک پاکستانی بلے بازوں کو کھل کر کھیلنے سے روکے رکھا۔

28 اوورز کے کھیل کے اختتام تک پاکستان کا مجموعی سکور چار کھلاڑیوں کے نقصان پر 124 تھا۔ تاہم میچ کے دوسرے ہاف میں نیپال کے بولرز بابر اعظم اور محمد افتخار کی جارحانہ بلے بازی کے سامنے بے بس نظر آئے جو رنز کا انبار لگانے میں مصروف رہے۔

قومی ٹیم کے اوپنرز کچھ اچھی کارکردگی کا مظاہرہ نہیں کر پائے، فخر زمان 14 جبکہ امام الحق صرف 5 رنز بنا کر آؤٹ ہوئے۔ تاہم اس موقع پر رضوان اور بابراعظم نے ذمہ دارانہ بیٹنگ کی۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

ٹیم کا مجموعی سکور 111 رنز پر پہنچا تو رضوان بھی 44 رنز بنا کر آؤٹ ہوئے۔ ان کے بعد کریز پر آنے والے آغا سلمان محض 5 رنز بنا کر پویلین لوٹ گئے۔

تاہم اس کے بعد نیپال کے بولرز کی ایک نہ چلی۔ بابر کا ساتھ دینے کے لیے آنے والے افتخار احمد نے کپتان کا بھرپور ساتھ دیا۔ بابر اعظم 151 رنز بنا کر اننگز کے آخری اوور میں آؤٹ ہوئے جب کہ افتخار احمد 71 گیندوں پر 109 رنز کی اننگز کھیل کر ناٹ آؤٹ رہے۔ بابر اور افتخار نے پانچویں وکٹ کی شراکت میں 131 گیندوں پر 214 رنز کی پارٹنرشپ قائم کی۔

بابر اعظم نے اپنی اننگز میں چار چھکے اور 14 چوکے لگائے جبکہ افتخار نے چار چھکے اور 11 چوکے لگائے۔ ان دونوں کی جارحانہ اننگز کی بدولت پاکستان نے آخری دس اوورز میں 129 رنز بنائے۔

پاکستان نے 50 اوورز میں 6 وکٹوں کے نقصان پر 342 رنز بنائے۔ نیپال کی جانب سے سومپل کامی نے 85 رنز دے کر 2 کھلاڑیوں کو  آؤٹ کیا جبکہ کرن اور سندیپ لمیچا نے ایک ایک وکٹ حاصل کی۔

بابر اعظم کی سربراہی میں پاکستان کی ٹیم شاداب خان، محمد رضوان، فخر زمان، امام الحق، سلمان علی آغا، افتخار احمد، محمد نواز، حارث رؤف، نسیم شاہ اور شاہین شاہ آفریدی پر مشتمل تھی۔

343 رنز کے ہدف کے جواب میں نیپال کی اننگز ابتدا ہی سے مشکلات کا شکار نظر آئی اور 82 کے مجموعی سکور پر نیپال کی نصف ٹیم پویلین لوٹ چکی تھی۔ نیپال کی جانب سے اننگز کا آغاز اوپنرز کوشال بھرٹیل اور آصف شیخ نے کیا۔ تاہم شاہین شاہ کے پہلے ہی اوور کی آخری دو گیندوں پر دس کے مجموعی سکور کوشال اور ان کی جگہ آنے والے روہت پوڈیل آؤٹ ہو چکے تھے۔

وکٹیں گرنے کا یہ سلسلہ اگلے اوورز میں بھی جاری رہا۔

اننگز کے دوسرے اوور میں اوپنر آصف شیخ پانچ رنز بنا کر نسیم شاہ کا شکار بنے۔  نیپال کے نمایاں بلے باز عارف شیخ اور سومپل کامی رہے، عارف نے 26 جبکہ سومپل نے 28 رنز سکور کیے۔

گلسن جاہ 13 رنز، دپیندرا سنگھ تین جبکہ کشال مالہا صرف 6 بنا کر آؤٹ ہوئے۔

پاکستان کی جانب سے شاداب خان نے چار، حارث رؤف اور شاہین شاہ آفریدی نے دو، دو جبکہ نسیم شاہ اور محمد نواز نے ایک، ایک کھلاڑی کو آؤٹ کیا۔

ایشیا کپ کا دوسرا میچ پاکستان اور انڈیا کے درمیان دو ستمبر کو کھیلا جائے گا۔

پاکستان میں اس وقت جہاں افتخار احمد اور بابر اعظم کی سنچریوں کے بارے میں بات ہو رہی ہے وہیں حارث رؤف شاہین آفریدی اور شاداب خان کی بولنگ اور فخر زمان کے کیچ کا ذکر بھی کیا جا رہا ہے۔

پاکستان کے سابق سپنر سعید اجمل کا کہنا تھا کہ ’بابر افتخار کی شراکت نے پاکستان کو بہترین سکور تک پہنچایا اور شاداب اور نواز بہترین بولنگ کا مظاہرہ کیا، خاص طور پر شاداب نے چار کھلاڑیوں کو آؤٹ کیا۔‘

ایک صارف نے لکھا کہ ’نیپال نے آغاز میں مقابلہ تو خوب کیا لیکن پاکستان کسی وجہ سے نمبر ون ہے۔‘


Summary: نیشنل اکاؤنٹس کمیٹی نے مجموعی ملکی پیداوار میں نمو کے اندازے کو حتمی شکل دیتے ہوئے اس کے 3.94 فیصد رہنے کی توقع ظاہر کی ہے، جس نے ملک کے مرکزی بینک، آئی ایم ایف اور ورلڈ بینک تک کے تخمینوں کو بھی پیچھے چھوڑ دیا ہے۔

پاکستان کی وفاقی حکومت کی جانب سے موجودہ مالی سال میں ملکی معیشت کے تقریباً چار فیصد کی شرح سے بڑھنے کا دعویٰ کیا گیا ہے۔ موجودہ مالی سال کے اختتام سے تقریباً ایک مہینہ پہلے وفاقی حکومت نے ملکی معیشت کی شرح نمو کے عبوری اعداد و شمار جاری کیے ہیں جو وفاقی سطح پر کام کرنے والی نیشنل اکاؤنٹس کمیٹی کی جانب سے جاری کیے جاتے ہیں۔

واضح رہے کہ ملکی معاشی ترقی کے موجودہ مالی سال میں تقریباً چار فیصد کی رفتار سے بڑھنے کا دعویٰ ایک ایسے وقت میں کیا گیا ہے جب تحریک انصاف کی حکومت کو اپنے سیاسی مخالفین کی جانب سے ملکی معیشت تباہ کرنے کے الزامات کا سامنا ہے۔

حزب اختلاف کی سب سے بڑی سیاسی جماعت پاکستان مسلم لیگ نواز کے دور حکومت کے اختتام پر جی ڈی پی کی شرح پانچ فیصد سے زیادہ تھی تاہم موجودہ حکومت کے پہلے دو مالی برسوں میں جی ڈی پی کی شرح میں کمی دیکھی گئی اور گذشتہ سال یہ شرح منفی چار فیصد رہی جس کی ایک وجہ کورونا وائرس سے معاشی سرگرمیوں میں تعطل اور سست روی بتائی گئی۔

تاہم اس مالی سال میں معاشی ترقی میں تقریباً چار فیصد ترقی کا دعویٰ نہ صرف حکومت اور اس کے اپنے اداروں کے مقررہ کردہ اہداف سے زیادہ ہے بلکہ اس نے عالمی مالیاتی اداروں کے تخمینوں کو بھی مات دے دی ہے۔

پاکستان میں معیشت کے ماہرین بھی اس ملکی معاشی ترقی میں تقریباً چار فیصد ترقی کو حیران کن قرار دیتے ہیں اور اسے ملکی معیشت کی اصل صورتحال سے متضاد بتاتے ہیں۔

ان ماہرین کی جانب سے یہ بھی کہا گیا ہے ’کیونکہ گذشتہ تین سالوں میں معاشی ترقی بہت نیچے چلی گئی تھی اس لیے ملکی معیشت میں ہونے والی کم ترقی کا بیس ایفکٹ بہت بڑا نظر آرہا ہے۔‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

جی ڈی پی کی شرح نمو اور ملکی و غیر ملکی تخمینے: ’یہ حیران کن ہے‘

نیشنل اکاؤنٹس کمیٹی کی جانب سے رواں مالی سال میں جی ڈی پی کے تقریباً چار فیصد تک بڑھنے کے اعداد و شمار حکومت کی جانب سے مقرر کردہ جی ڈی پی کے ہدف سے تقریباً دوگنا ہے۔

حکومت نے مالی سال کے شروع میں جی ڈی پی کا ہدف 2.1 فیصد مقرر کیا تھا جب ملکی معیشت گذشتہ سال منفی ہو گئی تھی۔

تاہم تازہ ترین اعداد و شمار ملک کے مرکزی بینک کے اقتصادی ترقی کے تخمینے سے بھی زیادہ ہیں جس کے مطابق ملکی معیشت تین فیصد کی شرح سے اس سال ترقی کرے گی۔

حکومت کے عبوری اعداد و شمار نے بین الاقوامی مالیاتی فنڈ یعنی آئی ایم ایف کے تخمینے کو بھی پیچھے چھوڑ دیا جس کے مطابق شرح نمو دو فیصد رہے گی جب کہ دوسری جانب عالمی بینک کے 1.5 فیصد شرح نمو کے تخمینے سے بھی حکومتی جی ڈی پی کا نمبر بہت اوپر ہے۔

ماہر معیشت ڈاکٹر اشفاق حسن خان نے حکومت کی جانب سے جاری کیے گئے جی ڈی پی کے نمبر پر تبصرہ کرتے ہوئے کہا کہ یہ ان کے لیے حیران کن ہے۔

انھوں نے کہا ان کے نزدیک آئی ایم ایف اور عالمی بینک کے بہت کم شرح نمو کے تخمینے بھی غلط تھے کیونکہ وہ ملکی ترقی کی شرح نمو کو تین فیصد تک دیکھ رہے تھے تاہم چار فیصد کا نمبر بہت حیران کن ہے جس کی وجہ شاید بیس ایفیکٹ بھی ہے کیونکہ پچھلے برسوں میں شرح نمو کم اور منفی ہو گئی تھی اس لیے نمبر بہت بڑا نظر آ رہا ہے۔

جی ڈی پی میں تقریباً چار فیصد شرح نمو کا دعویٰ کیا صحیح ہے؟

حکومت کی جانب سے موجودہ مالی سال میں جی ڈی پی کے چار فیصد تک بڑھنے کے دعویٰ پر بات کرتے ہوئے پاکستان کے سابقہ وزیر خزانہ اور ماہر اقتصادیات ڈاکٹر حفیظ پاشا نے کہا حکومت کی جانب سے جاری کیے گئے اعداد و شمار کے صحیح یا غلط ہونے کا اندازہ اس بات سے لگایا جا سکتا ہے کہ حکومت کے بقول لوگوں کی جانب سے زیادہ خرچ کیا گیا جو رواں سال سات فیصد سے زیادہ رہا۔

ان کے مطابق اس کی وجہ سے چیزوں کی طلب بڑھی اور اسے پورا کرنے کے لیے پیداوار زیادہ ہوئی۔

ڈاکٹر پاشا نے کہا کہ ایک جانب کھانے پینے کی اشیا کی قیمتوں میں سولہ فیصد اضافہ ہوا تو کیسے زیادہ خرچ کیا گیا۔

انھوں نے ایک اور پہلو کی نشاندہی کرتے ہوئے کہا کہ لوگوں کی جانب سے زیادہ خرچ کرنے کا نمبر دس برسوں میں بلند ترین سطح پر ہے۔

ان کا کہنا ہے کہ جب نواز لیگ دور میں جی ڈی پی پانچ فیصد سے زیادہ کی شرح نمو پر بڑھی تھی تو اس وقت بھی لوگوں کی جانب سے خرچ کا نمبر پانچ فیصد سے کچھ زیادہ تھا جبکہ اب حکومتی اسے سات فیصد سے اوپر دکھا رہی ہے۔

یہ نمبر ایک ایسے وقت میں اوپر دکھایا گیا ہے جب لوگ کورونا وائرس کی وجہ سے مالی مشکلات کا شکار ہیں اور ان کی قوت خرید بظاہر کم ہوئی ہے۔

حکومت کی جانب سے مبینہ طور پر اپنی مرضی کے اعداد و شمار جاری کر کے ملکی معیشت میں شرح ترقی کو اوپر دکھانے پر تبصرہ کرتے ہوئے حفیظ پاشا نے کہا کہ انھوں نے بتا دیا ہے کہ کس طرح لوگوں کی جانب سے کیے جانے والے اخراجات کو اوپر کی سطح پر دکھایا گیا ہے۔

انھوں نے کہا ’اس اشارے کو کافی سمجھیں۔‘

ماہر معیشت ڈاکٹر قیصر بنگالی نے اعداد و شمار کے صحیح یا غلط ہونے پر تبصرہ کرتے ہوئے کہا کہ ماضی میں ایسا ہوتا رہا ہے کہ ’اعداد و شمار کو اپنی مرضی سے بڑھا چڑھا کر پیش کیا جائے۔‘

ان کے مطابق پاکستان میں سوائے کچھ شعبوں کے دوسروں کے اعداد و شمار کو اوسط پر لے کر اسے جی ڈی پی میں ظاہر کر دیا جاتا ہے۔ مثلاً لائیو سٹاک کے شعبے کا سروے دس سال پہلے ہوا تھا اور اس کا ہر سال کا اوسط نکال کر جی ڈی پی میں ظاہر کر دیا جاتا ہے۔

اسی طرح خدمات کے شعبے میں بینکنگ کے علاوہ دوسرے شعبوں کا شمار نہیں ہوتا ہے۔ چھوٹی صنعتوں کو اس میں شامل نہیں کیا جاتا ہے۔

ڈاکٹر بنگالی نے کہا ٹیکس وصولی کے اعداد وشمار کے علاوہ حکومتیں معاشی اہداف میں اپنی مرضی کرتی رہتی ہیں۔ ان کے مطابق موجودہ معاشی حالات اور جی ڈی پی کا نمبر ان کے نزدیک مطابقت نہیں رکھتے۔

اشفاق حسن خان نے کہا کہ لارج سکیل مینوفیکچرنگ نے بہت زیادہ اثر ڈالا ہے، جو گذشتہ برس کورونا وائرس کے لاک ڈاؤن کی وجہ سے منفی ہو گئی تھی اور اب جب اس میں اضافہ ہوا تو اس کا اثر زیادہ نظر آرہا ہے۔

حکومتی کے مطابق جی ڈی پی ’بڑھنے‘ کی کیا وجہ ہے؟

ملک کی جی ڈی پی یعنی مجموعی قومی پیداوار صنعتی، زراعت اور خدمات کے شعبوں میں کارکردگی پر معلوم کی جاتی ہے۔

وزیر اعظم عمران خان نے سماجی رابطے کی ویب سائٹ پر اپنے پیغام میں کہا کہ جی ڈی پی میں 3.94 فیصد ترقی ’ہماری کامیاب معاشی پالیسی کا نتیجہ ہے۔‘

حکومت کی جانب سے جاری کردہ اعداد و شمار کے مطابق موجودہ مالی سال میں اہم فصلوں کی شرح نمو 4.65 فیصد رہی اور گندم، چاول، مکئی کی تاریخی پیداوار ہوئی۔

جبکہ گنے کی فصل کی پیداوار دوسری سب سے زیادہ پیداوار رہی۔ گندم کی پیداوار کی شرح نمو 8.1 فیصد، چاول 13.6 فیصد، گنے کی شرح نمو 22 فیصد اور مکئی کی فصل کی شرح نمو 7.38 فیصد رہی۔

کپاس کی فصل کی پیداوار میں کمی ہوئی اور اس کی شرح نمو منفی 22.8 فیصد رہی۔ اور کاٹن جننگ کی پیداوار کی شرح کم ہو کر 15.6فیصد رہی۔

دوسری اجناس میں سبزیوں، پھلوں اور چارے کی پیداوار زیادہ ہوئی، اور ان کی پیداوار کی شرح 1.41 فیصد رہی۔ مویشیوں (لائیو سٹاک) کی پیداوار کی گروتھ 3.1 فیصد رہی اور جنگلات کی گروتھ 1.4 فیصد ریکارڈ کی گئی۔ صنعتی شعبے کی گروتھ 3.57 فیصد متوقع ہے۔

لارج سکیل منیوفیکچرنگ کے شعبے میں جولائی سے مارچ 2021 کے اعداد و شمار کے مطابق زبردست گروتھ ہوئی اور یہ 9.29 فیصد ریکارڈ کی گئی۔

اس شعبے میں ٹیکسٹائل کی گروتھ 5.9 فیصد، فوڈ بیوریجز اور تمباکو کی گروتھ کی شرح 11.73 فیصد، پیٹرولیم مصنوعات 12.71 فیصد، نان میٹالک مصنوعات 24.31 فیصد، فارماسیوٹیکلز 12.57 فیصد، کیمیکلز 11.65 فیصد، آٹو موبائلز (گاڑیوں کی صنعت) کی شرح نمو 23.38 فیصد اور کھاد کی شرح نمو 5.69 فیصد رہی۔

بجلی اور گیس کے شعبے کی گروتھ میں کمی ہوئی اور ان کی شرح نمو 22.96 فیصد ریکارڈ کی گئی ، تعمیراتی شعبے کی گروتھ میں اضافہ ہوا اور یہ 8.34 فیصد رہی۔

رواں مالی سال خدمات کے شعبے کی گروتھ 4.43 فیصد متوقع ہے۔ ہول سیل اور ریٹیل کے شعبے میں گروتھ کی شرح 8.37 فیصد رہی، ٹرانسپورٹ، سٹوریج اور مواصلاحات کے شعبے کی گروتھ میں کمی رہی اور ان کی گروتھ 0.61 فیصد ہوئی، فنانس اور انشورنس کے شعبے میں 7.84 فیصد کے ساتھ گروتھ میں اضافہ ریکارڈ کیا گیا۔

ہاؤسنگ، جنرل گورنمنٹ خدمات اور دیگر نجی خدمات کے شعبوں کی گروتھ میں اضافہ ہوا، ہاؤسنگ کے شعبے میں 4.01 فیصد، جنرل گورنمنٹ خدمات 2.20 فیصد اور نجی خدمات کے شعبے میں گروتھ 4.64 فیصد رہی۔

رواں مالی سال جی ڈی پی کا کرنٹ مارکیٹ کے لحاظ سے حجم 47709 ارب روپے رہا اور اس میں گذشتہ سال کے مقابلے میں 14.8فیصد اضافہ ہوا۔

گذشتہ برس جی ڈی پی کا حجم 41556 ارب روپے تھا۔ اسی طرح ملک کی فی کس آمدنی میں بھی اضافے کا دعویٰ کیا گیا ہے جو حکومت کے مطابق ڈالر ٹرم میں اس سال 1543 ڈالر ہو گئی جبکہ وہ گذشتہ سال 1369 ڈالر تھی۔


Summary: ہر شخص اس مہنگائی کا توڑ کرنے کے لیے کوئی نہ کوئی حل نکال رہا ہے۔ بہت سے لوگوں کے پاس اس کا ایک حل یہ ہے کہ مہنگی اشیا خریدنے کی بجائے وہی اشیا سیل میں سے خریدی جائیں تو آپ اچھی خاصی بچت کر سکتے ہیں۔

پاکستان میں اس وقت مہنگائی کے طوفان نے تو سب کو ہی اپنی لپیٹ میں لیا ہوا ہے لیکن ایک سوال عام ہے کہ اس سب کا حل کیا ہے؟

کوئی یہ پوچھ رہا ہے کہ گھر کا بجٹ کیسے بنائیں تو کوئی اس پریشانی سے دوچار ہے کہ پیٹرول کا خرچہ کیسے پورا ہو گا۔

بہت سے لوگوں کے پاس اس کا ایک حل یہ ہے کہ مہنگی اشیا خریدنے کی بجائے وہی اشیا سیل سے خریدی جائیں تو آپ اچھی خاصی بچت کر سکتے ہیں۔

حمیرا دو بچوں کی ماں ہیں اور انھیں یہ پریشانی ہے کہ بچوں کے سکول کھلنے والے ہیں اور انھیں نئی کلاس کے لیے نئی چیزیں درکار ہوں گی۔

بی بی سی سے گفتگو کرتے ہوئے انھوں نے بتایا کہ ‘میں اور میرے شوہر دونوں ہی نوکری کرتے ہیں۔ پہلے ہم دونوں مل کر اتنا کما لیتے تھے کہ سوچے سمجھے بغیر کسی بھی برینڈ کے کپڑے، جوتے اور گھر کی روزمرہ کی چیزیں خرید لیتے تھے۔‘

‘جب ایک دم سے مہنگائی بڑھی تو ہم نے زیادہ خیال نہیں کیا اور پرانے انداز میں شاپنگ کی۔ جہاں ہمارے گھر کا مہینے کا سامان 25 ہزار روپے کا آتا تھا تو وہی سامان اب 40 ہزار کا آیا اور یہی حال کپڑوں، جوتوں اور گھر کی دیگر ایشا کا ہے۔ اس لیے اب ہم مہنگے سٹور پر جانے کی بجائے ان سٹورز پر جاتے ہیں جہاں سیل لگی ہوتی ہے۔‘

وہ مزید کہتی ہیں کہ ‘یہ سب کرنے کا مقصد بس اتنا ہے کہ جہاں سے ہم پیسے بچا سکتے ہیں وہاں سے بچا لیں۔ کچھ سیلز بہت اچھی ہوتی ہیں لیکن کچھ سیلز عوام کے لیے صرف دھوکہ ہی ہوتا ہے۔‘

اسی طرح اعتزاز احمد بھی متوسط طبقے سے تعلق رکھتے ہیں اور پرائیوٹ سیکٹر کے ساتھ منسلک ہیں۔

انھوں نے بی بی سی سے گفتگو کرتے ہوئے بتایا کہ ‘میں نوکری کرتا ہوں اور ہمارے گھر میں تین افراد ہیں لیکن جس حساب سے مہنگائی بڑھ رہی ہے، لگتا ہے کہ خرچہ چھ افراد کا ہے۔‘

’اب ہم سوچتے ہیں کہ کپڑوں، جوتوں اور دیگر اضافی اشیا چھوڑ کر صرف کھانا پینا پورا ہو جائے تو وہی کافی ہے۔ پہلے ہم مہنگے چاول لے کر آتے تھے لیکن اب تو جو سستے مل جائیں وہی استعمال کر لیتے ہیں۔ جہاں سیل نظر آتی ہے وہاں سے چیزیں لیتے ہیں۔ اس کے علاوہ میری اہلیہ بھی اب سیل سے ہی شاپنگ کرتی ہیں تاکہ پیسوں کی بچت ہو سکے۔‘

وہ کہتے ہیں کہ ‘میرے گھر میں صرف میں اکیلا کمانے والا ہوں۔ پہلے کپڑے یا کوئی اور چیز آرام سے لے لیا کرتے تھے۔ اب تو یہ انتظار بھی کرنا پڑتا ہے کہ کب سیل لگے تو خریداری کریں۔ جو چیز چاہیے ہوتی ہے ہم تو پہلے ہی اس کی ونڈو شاپنگ کر لیتے ہیں اور پھر سیل لگتی ہے تو فوراً اس چیز کو خرید لیتے ہیں۔‘

اپنے جذبات کے بارے میں وہ کہتے ہیں کہ ‘ویسے اگر دیکھا جائے تو سیل میں سے شاپنگ کرنا ہمارے لیے فائدہ مند عمل ہے لیکن چیزوں کے لیے انتظار کرنا کبھی کبھی احساس محرومی بھی دلاتا ہے۔ اب تو افسوس بھی ہوتا ہے کہ ہم زندگی کی بنیادی چیزیں آرام سے نہیں خرید سکتے۔‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

اعتزاز احمد کہتے ہیں کہ ‘اگر مجھ سے پوچھا جائے تو پیسے بچانے کے لیے ہم سیل سے چیزیں خرید تو لیتے ہیں لیکن سیل میں لگی ستر فیصد چیزیں اکثر غیر معیاری ہوتی ہیں یا ان کی میعاد ختم ہونے والی ہوتی ہے۔ جہاں سیل کا فائدہ ہوتا ہے تو یہ نقصانات بھی ہیں کہ آپ ایک مخصوص چیز لینے پر مجبور ہو جاتے ہیں۔ آپ سو فیصد اپنی پسند سے چیز نہیں لے پاتے۔‘

وہ مزید کہتے ہیں کہ اکثر تو ایسا بھی ہوتا ہے کہ دکاندار ہماری نفسیات سے کھیلتے ہیں۔

’اگر کوئی چیز سو روپے کی ہے تو سیل کا بورڈ لگا دیتے ہیں اور وہی چیز سو روپے میں ہی سیل میں فروخت کر رہے ہوتے ہیں اور ہم لوگ بیوقوف بنتے ہیں کہ سیل ہے، سستی مل رہی ہے اس لیے فوراً خرید لیتے ہیں۔‘

عرفان اقبال شیخ ایف پی سی سی آئی (فیڈریشن آف پاکستان چیمبرز آف کامرس اینڈ انڈسٹری) کے صدر ہیں اور الفتح سٹور کے مالک ہیں۔

انھوں نے بی بی سی سے گفتگو کرتے ہوئے بتایا کہ رواں سال لوگوں کی قوت خرید میں 15 فیصد کمی آئی ہے۔

‘آپ نے دیکھا ہوگا کہ اس بار ہر برینڈ اور دکاندار  نے پہلے کی نبست سیلز زیادہ لگائی ہیں اور ایسا نہیں کہ دس اور پندرہ فیصد سیل لگی ہو۔ اس بار تیس، چالیس اور پچاس فیصد تک سیلز لگائی جا رہی ہیں۔‘

ان کا مزید کہنا ہے کہ ‘ویسے تو دینا بھر میں پورا سال ہی سیل لگی ہوتی ہے لیکن پاکستان میں ایسا نہیں۔ سارا سال تو نہیں لیکن سیل لگانے کا ٹرینڈ یہاں بھی تیزی سے بڑھ رہا ہے اور لوگ اب تہواروں اور مخصوص دنوں سے منسلک سیلز لگا رہے ہیں تاکہ لوگ زیادہ سے زیادہ خریداری کر سکیں۔‘

کیا ان سیلز کا کسٹمر اور دکاندار دونوں کو فائدہ ہوتا ہے؟ اس سوال کے جواب میں عرفان اقبال کا کہنا تھا کہ ‘سیل دونوں پارٹیوں کے لیے فائدہ مند ہے، کسٹمر کو بھی فائدہ ہوتا ہے لیکن یہاں زیادہ فائدہ دکاندار کو ہو رہا ہے۔‘

عرفان اقبال نے مزید وضاحت کرتے ہوئے کہا کہ ’یہاں یہ سمجھنے کی ضرورت ہے کہ ہر چیز کا ایک سیزن ہوتا ہے۔ جیسے خواتین گرمیوں میں میک اپ زیادہ نہیں خریدتی ہیں۔ یہ سردیوں میں زیادہ فروخت ہوتا ہے کیونکہ شادیاں سردیوں میں زیادہ ہوتی ہیں لیکن دکاندار نے تو اپنا مال فروخت کرنا ہے۔‘

’اس لیے وہ آف سیزن سیل لگا دیتے ہیں کہ کم از کم خواتین فوری ضرورت نہ ہونے کے باوجود خریدیں گی تو سہی۔ یہی حکمت عملی ہر چیز کو فروخت کرنے کے لیے استعمال کی جاتی ہے اور خریدار کی نفسیات سے کھیلا جاتا ہے۔‘

انھوں نے کہا کہ ’دیکھا جائے تو یہ سب اس لیے کیا جاتا ہے کہ کاروبار کرنے والے شخص کا پیسہ مارکیٹ میں گردش کرتا رہے۔ جہاں پیسے کی گردش رک جاتی ہے وہاں مارکیٹ نیچے چلی جاتی ہے۔‘

عرفان اقبال شیخ کہتے ہیں کہ ‘اس کے علاوہ دکاندار سیل اس لیے بھی لگاتے ہیں تاکہ اپنی انوینٹری کو پرانی چیزوں سے خالی کر کے نئی اشیا لگائیں کیونکہ چیزوں کی معیاد ختم ہو رہی ہوتی ہے۔‘

’اس لیے سب سے پہلے ہم کوشش کرتے ہیں کہ اس سٹاک کو نکالیں۔ یہ فکر بھی ہوتی ہے کہ چیزوں کی میعاد ختم ہو گئی تو سارا پیسہ ضائع ہو جائے گا۔ اس لیے اسے سستے داموں بیچ کر کچھ تو پیسوں کی ریکوری ہو جائے۔‘

‘آج کل کوئی چیز اٹھا کر دیکھ لیں، ہمارا کسٹمر چاہتا ہے کہ اس کی ہر چیز اپ ڈیٹ ہو۔ کپڑے، جوتے یا کوئی اور استعمال کی چیز، انھیں ہمیشہ نئی کلیکشن سے کچھ نہ کچھ چاہیے ہوتا ہے۔‘

’اس لیے برینڈز کی بھی مجبوری بن گئی ہے کہ وہ ہر چند ہفتوں بعد اپنی نئی کلیکشن نکالتے ہیں۔ اس وجہ سے اپنا سٹوریج خالی کرنے کے لیے دکانداروں کو سیل لگانا پڑتی ہے۔‘


Summary: انڈیا کے ساتھ حالیہ تناؤ کینیڈا کے مغربی اتحادی ممالک کے لیے بھی، خاص طور پر امریکہ، برطانیہ اور آسٹریلیا جہاں بڑی تعداد میں سکھ رہتے ہیں، پریشانی کا باعث بنتا ہوا نظر آرہا ہے کیونکہ وہ انڈیا کو چین کے خلاف ایک جمہوری مقابلے کے طور پر مثبت نظریے سے دیکھتے ہیں۔

سفارت کاری کی دنیا میں یہ غیر معمولی بات ہے کہ دو ایسے ممالک جو ایک دوسرے کو ’تزویراتی شراکت دار‘ کے طور پر دیکھتے ہوں، ایک دوسرے پر عوامی طور پر ناقابل معافی گناہوں کا الزام لگاتے ہوئے نظر آئیں اور محض چند گھنٹوں میں ہی ایک دوسرے کے حریف بن جائیں۔

آج کل انڈیا اور کینیڈا کے درمیان کچھ ایسا ہی ہوتا ہوا نظر آ رہا ہے۔

پیر کے روز کینیڈا کے وزیراعظم جسٹن ٹروڈو نے ہاؤس آف کامنز میں اعلان کیا کہ انھیں تشویش ہے کہ انڈیا کی ریاست پنجاب سے تعلق رکھنے والے کینیڈین شہری ہردیپ سنگھ نجر کے قتل میں انڈین حکومت کا ممکنہ کردار ہے۔

سکھ علیحدگی پسند رہنما ہردیپ سنگھ نجر کو جون میں کینیڈا کے شہر سرے کے ایک گردوارے کے باہر دو نقاب پوش افراد نے گولی مار کر ہلاک کر دیا تھا۔

انڈیا کے مطابق ہردیپ سنگھ نجر ایک مفرور دہشتگرد تھے جنھیں کینیڈا نے پناہ دی تھی اور کینیڈا ملک میں ان کی سرگرمیوں کو آزادی اظہار اور ’رول آف لا‘ کے طور پر دیکھتا ہے۔

لیکن ٹروڈو کی طرف سے لگائے گئے الزامات غیر معمولی تھے، جس میں انھوں نے انڈیا پر حسّاس نوعیت کا الزام عائد کیا تھا۔

ٹروڈو نے یہ بھی اعلان کیا کہ اس معاملے میں شمولیت کی وجہ سے کینیڈا ایک انڈین سفارت کار کو ملک بدر کر رہا ہے، جو انڈیا کی خفیہ ایجنسی ’را‘ کے سٹیشن چیف کے طور پر انڈین سفارت خانے میں مقرر تھے۔

انڈیا نے اس الزام کا کافی جارحانہ جواب دیا اور چند ہی گھنٹوں کے اندر ایک کینیڈین سفارت کار کو ملک بدر کرنے کا حکم دیا۔

اس کے بعد دونوں ممالک کے درمیان کشیدگی جاری ہے لیکن یہ آثار نظر نہیں آ رہے کہ دونوں میں سے کوئی بھی قدم پیچھے کھینچے گا۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

ملک سے باہر بسنے والے انڈین شہریوں کے لیے کینیڈا سب سے زیادہ پسندیدہ ممالک میں سے ایک ہے۔ ہر سال ہزاروں انڈین شہری بہتر زندگی کے لیے اس شمال امریکی ملک منتقل ہوتے ہیں اور ہر سال ان کی تعداد میں اضافہ ہوتا نظر آیا ہے۔

انڈین حکومت کے اعداد و شمار کے مطابق کینیڈا میں 17 لاکھ سے زائد انڈین نژاد شہری آباد ہیں، جن میں 8 لاکھ سے زیادہ سکھ ہیں۔

اس کے علاوہ تین لاکھ سے زیادہ انڈین طلبا وہاں زیر تعلیم ہیں، جو کینیڈا میں زیر تعلیم تمام غیر ملکی طلبا کا تقریباً 40 فیصد ہیں۔

ظاہر ہے اتنی بڑی آبادی زندگی کے ہر اہم پہلو کو متاثر کرے گی، چاہے وہ معاشی، سیاسی یا سماجی ہو۔

یہ کینیڈا اور انڈیا کے درمیان تجارت سے بھی ظاہر ہوتا ہے جس کی مالیت 100 ارب ڈالر سے زیادہ ہے۔ کینیڈا میں 400 سے زیادہ انڈین کمپنیاں سرگرم ہیں اور اسی طرح انڈیا میں کئی اہم کینیڈین کمپنیاں برسوں سے متحرک ہیں۔

دونوں ممالک ان تعلقات کا اعتراف کرتے ہیں۔ انڈین حکومت نے سنہ 2021 میں ایک بیان میں بتایا تھا کہ انڈین ’تارکین وطن نے کینیڈا میں ہر شعبے میں قابل ستائش کارکردگی کا مظاہرہ کیا۔‘

اس بیان میں اس بات پر بھی روشنی ڈالی گئی تھی کہ سیاست کے میدان میں، خاص طور پر موجودہ ہاؤس آف کامنز میں 338 ممبران میں سے انڈین نژاد ممبران پارلیمان کی تعداد 22 ہے۔

درحقیقت انڈین حکومت نے وزیراعظم مودی کے سنہ 2015 کے کینیڈا کے دورے کو ’تاریخی‘ قرار دیا تھا۔ اسی دورے پر انڈیا نے خلائی اور جوہری معاہدوں پر دستخط کیے اور دو طرفہ تعلقات کو ’سٹریٹجک پارٹنرشپ‘ میں تبدیل کیا اور اسی سال کے آخر میں جب ٹروڈو وزیراعظم منتخب ہوئے تو مودی نے انھیں سرکاری دورے پر انڈیا آنے کی دعوت دی تھی۔

کینیڈا بھی دو طرفہ تعلقات کو مثبت انداز میں دیکھتا ہے۔ اس کا کہنا تھا کہ دونوں ممالک ’جمہوریت کی مشترکہ روایت‘ اور ’قواعد پر مبنی بین الاقوامی نظام کے لیے مشترکہ عزم‘ پر مبنی ہیں لیکن اگر اتنا کچھ داؤ پر لگا ہو، تب رشتوں میں اچانک سے ایسی تبدیلیوں سے دور رس اثرات ہوتے ہیں۔

انڈیا میں خالصتان تحریک بڑی حد تک ختم ہو چکی ہے تاہم حالیہ برسوں میں اس تحریک کی حمایت کرنے والے پوسٹر کبھی کبھار انڈین پنجاب اور ملحقہ علاقوں میں نظر آئے ہیں۔

اس کے علاوہ اس سال اپریل میں انڈیا نے ایک خود ساختہ مبلغ اور سکھ علیحدگی پسند امرت پال سنگھ کو مبینہ طور پر خالصتان کے مطالبات کو دوبارہ دہرانے کے الزام میں گرفتار کیا تھا، جس کے بعد انڈین پنجاب میں پھر سے تشدد کے خدشات پیدا ہوئے تھے لیکن انڈیا سے باہر حالات قدرے مختلف ہیں۔

کینیڈا، برطانیہ اور آسٹریلیا جیسے ممالک، جہاں پر سکھوں کی بڑی تعداد ہے، ان میں سکھ علیحدگی پسندی سے متعلق سرگرمیاں نظر آتی رہتی ہیں۔

مثلاً حالیہ برسوں میں کینیڈا میں چند سکھ جماعتوں نے خالصتان کے لیے ریفرنڈم کا انعقاد کیا۔ کینیڈا میں انڈین سفارت کاروں کو قاتل قرار دینے والے پوسٹرز کی عوامی سطح پر نمائش کی گئی اور مبینہ طور پر ہندو مندروں کی دیواروں پر اشتعال انگیز پوسٹرز لگائے ہیں۔

مارچ 2023 میں مظاہرین کینیڈا میں انڈیا کے سفارتی مشنوں اور قونصل خانوں کی سکیورٹی توڑ کر احاطے میں داخل ہو گئے تھے۔

اس کے بعد انڈیا نے کینیڈا کے ہائی کمشنر کو طلب کر کے کینیڈا میں خالصتان کے حامی مظاہرین پر تشویش کا اظہار کیا اور جون 2023 میں برامپٹن میں ایک پریڈ کا انعقاد کیا گیا تھا جس میں انڈیا کی سابق وزیر اعظم اندرا گاندھی کے قتل کی تصویر کشی کی گئی تھی، جنھیں امرتسر میں سکھوس کے مقدس گردوارے گولڈن ٹیمپل پر دھاوا بولنے پر ناراض ان کے سکھ محافظوں نے سنہ 1984 میں گولی مار دی تھی۔ (انڈین حکومت کے اعداد و شمار کے مطابق اندرا گاندھی کے قتل کے جواب میں ملک بھر میں سکھ مخالف فسادات میں 2000 سے زیادہ سکھ مارے گئے)۔

اس گردوارے میں اندرا گاندھی کا فوج بھیجنے کا مقصد سکھ علیحدگی پسندوں کو ختم کرنا تھا جو خالصتان کے نام سے ایک آزاد وطن کا مطالبہ کرتے تھے۔ اس کارروائی میں سینکڑوں لوگ مارے گئے جن میں عسکریت پسند، فوجی جوان اور عام شہری شامل تھے۔

خبر رساں ادارے روئٹرز کے مطابق حالیہ دنوں میں انٹرنیٹ پر گردش کرنے والی اس پریڈ کی ویڈیو میں دیکھا جا سکتا ہے کہ اندرا  گاندھی خون آلود سفید ساڑھی پہنے ہوئے ہیں اور اپنے ہاتھ اوپر کیے ہوئے ہیں جبکہ پگڑی پوش افراد ان کی طرف بندوقیں تانے ہوئے ہیں اور پیچھے ایک پوسٹر ہے جس پر لکھا ہے ’بدلہ۔۔۔‘

انڈیا نے اس عمل کو علیحدگی پسندی کی تحریک کے طور پر دیکھا اور احتجاج کیا۔ انڈیا میں کینیڈا کے ہائی کمشنر نے واقعے کی مذمت کیا۔

انڈیا کے وزیر خارجہ ایس جے شنکر نے اس پریڈ پر تبصرہ کرتے ہوئے نئی دہلی میں نامہ نگاروں کو بتایا کہ ’میرے خیال میں علیحدگی پسندوں، انتہا پسندوں، تشدد کی وکالت کرنے والے لوگوں کو جگہ دیا جانا ایک بڑا بنیادی مسئلہ ہے۔‘

اس پریڈ کے صرف 10 دن بعد ہردیپ سنگھ نجر کو نامعلوم افراد نے گولی مار کر ہلاک کر دیا۔

وہ ریاست برٹش کولمبیا میں عوامی طور پر خالصتان کے لیے مہم چلاتے تھے اور وہ تیسری ممتاز سکھ علیحدگی پسند شخصیت تھے جن کی حالیہ مہینوں میں غیر متوقع طور پر موت ہوئی۔

حالیہ رپورٹس سے ظاہر ہوتا ہے کہ کینیڈا ہردیپ سنگھ نجر کی موت کی تحقیق کر رہا تھا لیکن پارلیمنٹ میں ٹروڈو کے اعلان سے پہلے اس نے ہردیپ سنگھ نجر کے قتل کے بارے میں عوامی سطح پر کچھ نہیں کہا تھا۔

تاہم حال ہی میں جب ٹروڈو جی ٹوئنٹی اجلاس کے لیے انڈیا آئے تو تعلقات میں سرد مہری صاف طور پر نظر آئی۔

مودی کو ’گلے لگا کر سفارت کاری‘ کے لیے جانا جاتا ہے لیکن دونوں رہنماؤں نے صرف مصافحہ کیا اور ٹروڈو سٹیج سے جلد ہی جاتے ہوئے نظر آئے۔

جب ٹروڈو نے عوامی سطح پر انڈیا پر الزام لگایا تب یہ بات سامنے آئی کہ انھوں نے ہردیپ سنگھ نجر کے قتل میں مبینہ طور پر انڈیا کے ملوث ہونے کے بارے میں اپنے حالیہ دورے کے دوران انڈیا کو آگاہ کیا تھا لیکن حکومت نے ان کے دعوے کو مسترد کر دیا تھا۔

ٹروڈو کے اعلان کے بعد انڈیا میں مبصرین نے ان الزامات پر سخت اعتراض کیا۔ ان الزامات پر انڈیا کی خفییہ ایجنسی ’را‘ کے سابق سربراہ اے ایس دولت نے ایک انٹرویو میں کہا کہ ’ہم نے کبھی لوگوں کو قتل نہیں کیا۔‘

انھوں نے کہا کہ ’یہ الزام مجھے عجیب لگ رہا ہے۔ اس طرح کی چیز کبھی نہیں ہوئیں۔‘

کینیڈین براڈکاسٹنگ کارپوریشن نے تاہم اطلاع دی ہے کہ کینیڈا کے پاس ہردیپ سنگھ نجر کے قتل میں انڈین اہلکار کے ملوث ہونے کی معلومات ہیں۔

اگرچہ یہ اندازہ لگانا مشکل تھا کہ دونوں ممالک کے تعلقات اتنی بری طرح اور اتنی تیزی سے خراب ہوں گے لیکن سنہ 2018 میں بھی تعلقات میں تلخی کے آثار موجود تھے، جب ٹروڈو دورے پر انڈیا آئے تھے۔

کینیڈا نے ٹروڈو کے انڈیا میں قیام کے دوران ایک مبینہ سکھ انتہا پسند کو سرکاری طور پر کھانے کی دعوت دی تھی، جسے انڈیا نے اشتعال انگیزی کے طور پر دیکھا۔

کینیڈا نے اس دعوت کو منسوخ کر دیا لیکن سرد مہری جاری رہی۔

جب ٹروڈو سنہ 2018 میں انڈیا پہنچے تھے تو ان کے استقبال کے لیے کوئی بھی سینیئر وزیر ہوائی اڈے پر نہیں گیا تھا۔ وزیر اعظم مودی سے ان کی ملاقات ان کے آٹھ روزہ دورے کے اختتام پر ہوئی، جنھوں نے ملاقات سے ایک دن قبل ٹوئٹر پر ٹروڈو کا انڈیا میں خیرمقدم کیا تھا۔

اس سرد مہری کو ٹروڈو کی کابینہ میں مبینہ طور پر خالصتان سے وابستہ رہنماؤں کے ساتھ جوڑتے ہوئے ایک تجزیہ کار نے بی بی سی کو اس دورے کے دوران بتایا تھا کہ یہ کینیڈین وزیراعظم کے لیے ایک ’بڑا جھٹکا‘ ہے۔

اب یہ واضح طور پر نظر آ رہا ہے کہ سنہ 2018 میں اور حالیہ جی 20 اجلاس کے دوران ٹروڈو کے لیے سرد مہری کینیڈا میں خالصتان سے متعلق سرگرمیوں سے جڑی تھی۔

وہاں کے 17 لاکھ ہندوستانیوں میں آٹھ لاکھ سے زیادہ سکھ ہیں حالانکہ ان میں سے زیادہ تر کا خالصتان مہم سے کوئی تعلق نہیں لیکن سکھوں کی آبادی کینیڈا کی آبادی کا دو فیصد سے زائد ہے اور بعض علاقوں میں وہ انتخابی نتائج کو متاثر کرتے ہیں۔

ہردیپ سنگھ نجر کی آخری رسومات کی تصویر

یہ اب واضح ہے کہ انڈیا اور کینیڈا کے تعلقات میں سرد مہری کی جڑیں انڈین پنجاب میں ہیں جس کی شروعات تو انڈیا کی تقسیم تک جاتی ہے لیکن 1980 اور 90 کی دہائیوں میں یہ کافی سرگرم ہوئی تھی۔

ابتدائی طور پر خالصتان تحریک پر امن تھی لیکن 1980 کی دہائی کے وسط تک یہ عسکریت پسندی کی جانب مڑ چکی تھی جس کے نتیجے میں ہزاروں لوگ مارے گئے۔

ہلاکتوں سے متعلق اعداد و شمار مشکوک ہیں لیکن تشدد کے نشانات مختلف طریقوں سے آج بھی ظاہر ہوتے رہتے ہیں اور فی الحال دو ایسے ممالک کے لیے ایک سفارتی چیلنج میں تبدیل ہو گئے ہیں، جن میں مضبوط باہمی تعلقات موجود تھے۔

فی الحال یہ واضح نہیں کہ دو طرفہ تعلقات میں بے رخی کیا شکل اختیار کرے گی اور دونوں ممالک میں سے کون پیچھے ہٹے گا۔

لیکن واشنگٹن میں قائم ولسن سینٹر نامی تھنک ٹینک سے وابستہ محقق مائیکل کگلمین کا کہنا ہے کہ یہ انڈیا اور کینیڈا کے تعلقات کے لیے خاص سفارتی چیلنج بن گیا ہے، جس میں نئی دہلی نے یہ موقف اختیار کیا ہے کہ کینیڈا کو سکھ رہنماؤں سے متعلق انڈیا کے خدشات دور کرنے کی ضرورت ہے۔

ان کا مزید کہنا ہے کہ ’جبکہ کینیڈا جو مغربی جمہوریت ہے اور آزادی اظہار اور قانون کے احترام کے بارے میں بہت مضبوط موقف رکھتا ہے تو اس سب سے یہ ظاہر ہوتا ہے کہ کینیڈا کی حکومت ایسے کام نہیں کرے گی جس طرح انڈین حکومت چاہتی ہے۔‘

وہ کہتے ہیں کہ اس سے پتا چلتا ہے کہ یہ تنازع لمبے عرصے تک جاری رہے گا۔


Summary: پنجاب میں 2022 کے سیلاب سے جو نقصان ہوا اس میں دریائے سندھ کا ہاتھ بہت کم ہے۔ یہاں کوہ سلیمان کے برساتی نالوں نے تباہی مچائی مگر کیا اس سے بچا جا سکتا تھا۔

سیلاب نے پاکستان میں سنہ 2022 میں بڑے پیمانے پر تباہی مچائی اور حکام اس کا الزام زیادہ تر موسمیاتی تبدیلی کو دے رہے ہیں لیکن کیا حکومت خود بھی اس کی ذمہ دار ہے اور کتنی؟

اس سوال کا جواب ہم نے سیلاب کے ختم ہونے کے ساتھ ہی تلاش کرنا شروع کیا۔  اس کے لیے ہم نے پاکستان کے شمالی علاقوں میں تیزی سے پگھلتے ہوئے گلیشیئرز سے لے کر دریائے سندھ کے ساتھ ساتھ چلتے خیبرپختونخواہ اور پنجاب سے ہوتے ہوئے دریائے سندھ کے ڈیلٹا تک کا سفر کیا ہے۔

ڈاکومینٹری سیریز کی اس تیسری قسط میں ہم دریائے سندھ کے ساتھ چلتے صوبہ پنجاب کا سفر کر رہے ہیں۔ دریائے سندھ اوپر سے سیلاب کا سارا پانی لے کر یہاں پہنچا تھا۔ لیکن پنجاب میں سیلاب سے جو نقصان ہوا اس میں دریائے سندھ کا ہاتھ بہت کم ہے۔ یہاں کوہ سلیمان کے برساتی نالوں نے تباہی کی اور ہم کوہ سلیمان ہی میں چل کر دیکھیں گے کہ کیا اس سے بچا جا سکتا تھا۔


Summary: نوجوان کے والد گلاب بھنگوار نے بی بی سی کو بتایا ہے کہ گذشتہ شب وہ سوئے ہوئے تھے کہ ڈھائی بجے کے قریب دستی بم پھینکا گیا۔ اُنھیں تین افراد کے پیروں کے نشان ملے ہیں۔

سندھ کے ضلع کشمور میں پسند کی شادی کرنے والے جوڑے پر دستی بم کا حملہ کیا گیا ہے جس میں لڑکی ہلاک جبکہ نوجوان شدید زخمی ہو گیا۔

کشمور کی تحصیل کندھ کوٹ کے علاقے بخشاپور کے علاقے گاؤں بڈھو بھنگوار میں جمعرات اور جمعے کی درمیانی شب یہ واقعہ پیش آیا۔ بخشاپور پولیس کے ایس ایچ او حسین علی شاہانی کے مطابق گھر میں سوئے ہوئے میاں بیوی کی چارپائی پر دستی بم پھینکا گیا جس کے نتیجے میں زاہد علی بھنگوار شدید زخمی جبکہ ان کی بیوی زبیداں بروہی ہلاک ہو گئیں۔

بخشاپور پولیس کے ایس ایچ او حسین علی شاہانی کے مطابق چھ ماہ قبل زاہد علی بھنگوار اور مسمات زبیداں بروہی نے کورٹ میرج کی تھی جس کے بعد لڑکی کے ورثاء جوڑے کو جان سے مارنے کی دھمکیاں دے رہے تھے اور گذشتہ شب انھوں نے گھر پر دستی بم سے حملہ کیا ہے۔

پولیس کے مطابق ملزمان کی گرفتاری کے لیے نوابشاہ اور دیگر شہروں میں پولیس ٹیمیں روانہ کی گئی ہیں۔

نوجوان کے والد گلاب بھنگوار نے بی بی سی کو بتایا کہ گذشتہ شب وہ سوئے ہوئے تھے کہ ڈھائی بجے کے قریب دستی بم پھینکا گیا۔ اُنھیں تین افراد کے پیروں کے نشان ملے ہیں۔ بقول اُن کے اس سے قبل بھی ان کے گھر پر فائرنگ کی گئی تھی۔

گلاب بھنگوار پرائمری استاد ہیں جبکہ ان کا بیٹا کالج میں زیر تعلیم ہے۔ اُنھوں نے بتایا کہ لڑکے نے معلوم نہیں کیسے لڑکی کو پسند کیا۔ وہ رشتہ لے کر زبیدہ کے گھر گئے، معززین کو بھی ساتھ لے گئے لیکن وہ قبیلے سے باہر رشتے کے لیے راضی نہیں ہو رہے تھے۔ بعد میں اُنھوں نے مطالبہ کیا کہ بدلے میں رشتے دیں جو اُنھوں نے نہیں دیا۔

’لڑکا لڑکی کو لے کر عدالت میں چلا گیا اور شادی کر لی۔ چند ماہ وہ روپوش رہے اس کے بعد گھر واپس آ گئے۔ وہ دوبارہ لڑکی والوں کے پاس گئے کہ اب درگزر کریں لیکن لڑکی کے والد نے کہا کہ اُنھیں اپنی لڑکی واپس چاہیے۔ وہ کسی صورت میں ماننے کو تیار نہیں تھے اور بدلہ لینے کا کہہ رہے تھے۔‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

یاد رہے کہ گذشتہ ہفتے بخشاپور میں ہی 25 سالہ میمونہ سومرو کو بھی مبینہ طور پر غیرت کے نام گولیاں مار کر ہلاک کر دیا گیا تھا۔ میمونہ کے والد اعجاز سومرو نے سسر اور دیوروں کے خلاف مقدمہ درج کروایا تاہم کوئی گرفتاری عمل میں نہیں آئی۔

ایف آئی آر میں اُنھوں نے مؤقف اختیار کیا ہے کہ ان کی بیٹی کی 15 سال قبل ذاکر حسین سے شادی ہوئی تھی اس کی 10 سالہ بیٹی بھی ہے، اس کا شوہر بیمار رہتا ہے جبکہ سسر و دیگر اس پر تشدد کرتے تھے۔ وہ بیٹی کو لینے گئے لیکن اُنھوں نے اجازت نہیں دی اسی دوران بیٹی نے رو کر کہا کہ اگر آپ مجھے نہیں لے گئے تو یہ مجھے مار دیں گے۔

فریادی کے مطابق وہ رات اُنھوں نے وہاں ہی گزارنے کا فیصلہ کیا۔ شام ڈھلے وہ اپنی بیٹی کے ساتھ بیٹھے ہوئے تھے کہ سسر اور دیور اسلحہ لے کر آئے اور کہا کہ تم لوگوں نے ہمیں تنگ کیا آج اس کو مار دیں گے۔

’اُنھوں نے ہمیں دھمکی دی اور لڑکی کو گھسیٹتے ہوئے لے گئے اور اس پر فائر کیا جو اس کی آنکھ کے قریب لگا۔‘ اُن کے مطابق اُنھیں کمرے میں بند کر دیا گیا اور ملزمان لاش ساتھ لے گئے بعد میں اُنھیں گھر سے نکال دیا۔

اعجاز سومرو نے بتایا کہ اُنھوں نے مقامی معززین کو شکایت کی جس کے بعد لڑکی کی لاش ان کے حوالے کی گئی ہے۔

انسانی حقوق کمیشن کے ضلعی کوآرڈینیٹر امداد کھوسو کے مطابق زبیداں بروہی اور میمونہ سمیت پانچ خواتین کو رواں ماہ غیرت کے نام پر قتل کیا گیا ہے۔

سکھر میں سندھ سہائی ستھ نامی تنظیم کے اعداد و شمار کے مطابق رواں سال کے صرف چھ ماہ میں 66 خواتین اور 25 مردوں کو غیرت کے نام پر قتل کیا گیا جس میں سر فہرست ضلع کشمور تھا جہاں 13 خواتین قتل ہوئیں۔

دوسرے نمبر پر ضلع شکارپور ہے جہاں نو خواتین اور پھر جیکب آباد ہے جہاں آٹھ خواتین کو قتل کیا گیا۔

اس کے علاوہ گھوٹکی، خیرپور، سکھر اور لاڑکانہ میں بھی واقعات پیش آئے۔

تنظیم کی سربراہ عائشہ دھاریجو کے مطابق کشمور، شکارپور، گھوٹکی اور سکھر کے کچے کے علاقوں میں خواتین کو قتل کر کے لاش تک دریا میں بہانے کے واقعات بھی پیش آ چکے ہیں۔

امداد کھوسو کا کہنا ہے کہ کشمور میں کئی قبائل میں تنازعات جاری ہیں جس میں دشمنی کے علاوہ ایک قسم کا سماجی اور ذاتی قطع تعلق ہو جاتا ہے اور لوگ رشتے داریاں بھی کرنا پسند نہیں کرتے۔

’یہ کچے کا علاقہ ہے جہاں صرف 15 روز میں قبائلی تنازعات میں 13 سے 14 لوگ مارے جا چکے ہیں۔ اس بدامنی میں پولیس کوئی مؤثر کارروائی نہیں کرتی۔ ہر قبیلہ اپنا نام و ناموس پر مغرور ہے جس میں عورت اپنی مرضی کا اظہار یا شادی کرنے کا حق نہیں رکھتی۔‘

عائشہ دھاریجو کا کہنا ہے کہ ’پولیس اپنا کردار ادا نہیں کرتی جس وجہ سے مقتول خواتین کے ساتھ انصاف نہیں ہوتا اور معاملہ جرگوں میں چلا جاتا ہے۔ وومین کمپلین سیل کراچی، حیدرآباد، سکھر اور لاڑکانہ تک محدود ہیں، باقی جگہ یا موجود نہیں اور اگر ہیں تو غیر فعال ہیں۔‘